Mirzo Ulugbek Innovation Center номли марказ қачон очилиши маълум бўлди » Ўзбекистон янгиликлари – Zamin.uz\nMirzo Ulugbek Innovation Center номли марказ қачон очилиши маълум бўлди\nЎзбекистон Президенти Шавкат Мирзиёев 30 июнь куни «Республикада ахборот технологиялари соҳасини ривожлантириш учун шарт-шароитларни тубдан яхшилаш чора-тадбирлари тўғрисида»ги фармонни имзолаган эди.\nУшбу фармон асосида ташкил этилаётган Mirzo Ulugbek Innovation Center – ахборот технологияларини ишлаб чиқиш, ривожлантириш ва қўллаб-қувватлаш инновациялар маркази ушбу ҳафтада ишга тушади.\nМирзо улуғбек номидаги инновациялар марказининг асосий вазифаси – ахборот технологиялари соҳасида фаолият юритаётган хўжалик субъектларни ҳамда дастур ишлаб иқарувчиларни бирлаштиришдир. Янги марказ Республика ичида экстерриториал принципда ташкил қилинган, яъни Ўзбекистоннинг исталган ҳудудида жойлашган IT-корхоналар инновациялар маркази резидентига айланиши мумкин.\n“Марказнинг расмий ишга тушиш куни этиб 25 август белгиланган. Унинг дастлабки ишлаш муддати 10 йилга мўлжалланган. Кейинчалик узайтириш имконияти бор. Марказ резидентларига катта имтиёзлар берилган. Хусусан, улар 2028 йилнинг 1 январига қадар ҳар қандай солиқ ва мажбурий тўловлардан озод қилинган”, — деди Uzinfocom вакили.\nИнновациялар маркази ишчилари маошлари 2028 йилнинг 1 январига қадар 7,5 фоиз солиқ солинади, ҳамда бюджетдан ташқари пенсия фондига 4,5 фоиз солиқ тўлашади.\nМирзо улуғбек номидаги инновациялар марказини қўллаб-қувватлаш учун, бугунги кунда, давлат органлари, илмий ва маърифий муассалалар фаолиятини мувофиқлаштирадиган махсус кенгаш ҳам ташкил қилинган.\nЯнгиликлар » Ўзбекистон » Mirzo Ulugbek Innovation Center номли марказ қачон очилиши маълум бўлди\n13:19 Президент фармони: Ўзбекистонда Инновация маркази ташкил этилади\n23:28 Вазирликда ишламоқчимисиз, марҳамат!\n11:52 UzInfocom марказига янги раҳбар тайинланди


2016 йили Сурияда болаларнинг ҳалок бўлиши кўрсаткичлари рекорд даражага етди\n12:08 / 13.03.2017\nБМТнинг болалар фонди ЮНИСЕФ маълумотига кўра, 2016 йили Суриядаги қуролли зиддиятлар туфайли болаларнинг ўлим ҳолати бўйича рекорд кўрсаткич қайд этилди.\n«Би-би-си» хабарида қайд этилишича, Сурияда ўтган йили 650 нафардан ортиқ бола ўлдирилган. Бундан ташқари, тиббий воситалар ва дори-дармон етишмаслиги туфайли турли касалликлардан кўплаб болалар жон берган.\nБундан ташқари, ЮНИСЕФдагиларнинг қўшимча қилишича, 2016 йили камида 851 нафар бола қуролланган гуруҳлар сафида туриб, жангларда иштирок этишга мажбур бўлган. Аниқлик киритилишича, бу 2015 йилдагидан икки баробар кўпдир.\nЎтган йилнинг ноябрида Сурияда қамал шароитида яшаётган болалар сони 1 йил ичида 2 баробар ортиб, 500 минг нафардан кўп бўлгани хабар қилинганди.\nСурия ЮНИСЕФ болалар


«Газетада расман эълон қилинсин...»Андижон шаҳри ҳокими ўзи муассис бўлмаган нашрга шундай кўрсатма беришга ҳақлими? — Ishonch Gazetasi\n«Газетада расман эълон қилинсин…»Андижон шаҳри ҳокими ўзи муассис бўлмаган нашрга шундай кўрсатма беришга ҳақлими?\n«Андижоннома» газетаси таҳририяти ҳамда Андижон шаҳри ҳокимлиги бинолари ёнма-ён жойлашган. Оралиғи йигирма қадам чиқади. Фаолият юзасидан икки муассаса муносабатларига тааллуқли ҳужжат ёки хат-хабарларнинг ўзаро олди-бердиси учун нари борса, беш дақиқа кифоя – почта хизматига ҳожат йўқ.\nШаҳар ҳокими Дилмурод Раҳматуллаев 2018 йилнинг 8 октябрь ҳамда 22 ноябрь саналарида иккита қарор қабул қилди. Ҳар иккисида оммавий ахборот воситалари, хусусан, вилоят ҳокимлигининг нашри – «Андижоннома» таҳририяти ижро этиши (?!) назарда тутилган бандлар бор.\nБуни қарангки, айтганимиздек, йигирма қадам жойга, яъни таҳририятга мазкур қарорларнинг нусхалари шу йил 17 январь куни – бири роппа-роса 100 кун ўтиб, иккинчиси эса нақ 55 кундан сўнг етиб келди. Ахборот технологиялари замонида айрим ташкилотларда идоралараро ҳужжатларнинг «тошбақа юриш» тарзида алмашинаётгани хусусида ўткир фикрлар ўртага ташланаётган бир пайтда бу борада шаҳар ҳокимлиги ҳам «ибрат» кўрсатаётганини эътироф этмасак бўлмайди. Майли, ҳозир гап бу ҳақда эмас…\nХуллас, шаҳар ҳокимининг ўтган йил 22 ноябрдаги ижтимоий муҳофазага муҳтож аҳоли қатламига иш ўринларини 2019 йил учун банд қилиб қўйиш тўғрисидаги қарорида шундай кўрсатма мавжуд: «Мазкур қарор «Андижоннома» газетасида расман эълон қилинсин…»\n«Маҳаллий давлат ҳокимияти тўғрисида»ги қонунда «Юқори турувчи давлат ҳокимияти органлари ўз ваколатлари доирасида қабул қилган қарорлар қуйи органларнинг ижроси учун мажбурийдир» (27-модда) деб белгилаб қўйилган. «Андижоннома» вилоят ҳокимлиги муассислигидаги нашр, яъни шаҳар ҳокимлигидан юқори турувчи орган ҳисобланади.\nАммо гап шундаки, вилоят миқёсидаги таҳририятга шаҳар ҳокими буйруқ беряпти! Айни вазият, қонунни қўя турайлик, ахлоқ меъёрларига ҳам тамомила зид.\n«Шу биргина жумла баҳс-муҳокамага арзийдими? Шунгаям ота гўри – қозихонами?» дегувчилар топилиши мумкин. Аммо ҳоким қарорининг «…расман эълон қилинган кундан бошлаб 3 ойдан кейин кучга киради» деган бандиям бор-да! Айтайлик, вилоят газетаси таҳририяти юқоридаги қонун талаби ҳамда субординация тамойилларига таяниб уни эълон қилмаса, ҳокимнинг қарори кучга кирмай қолаверадими?\nМуаммо бунда ҳам эмас, бутун бошли ҳокимликдаги тўраларнинг ўзидан юқори турган орган нашрини оддий ижрочи ташкилот, деб билишида, оммавий ахборот воситаларининг мавқе-мақомини тушунмаслигида! Айрим қарорларда «вилоят газетаси ҳамда телерадиокомпанияси мазкур тадбирларни кенг ёритишни таъминласин» деган мазмундаги бандларга кўзимиз тушяпти. Ҳой барака топгур, бизда оммавий ахборот воситалари эркин ва мустақил, ҳатто давлат раҳбари имзолаган қарорларда ҳам маълум йўналишдаги ишларни ёритиш вазифаси «юклатилмайди», балки «тавсия этилади». Шаҳар ҳокимлиги мутасаддилари мана шу тартиб-тамойилларнинг фарқига боришмасмикин?\nҚаранг, бор-йўғи 35 минг нафар аҳоли истиқомат қиладиган Қорасув шаҳрида ҳам маҳаллий ҳокимликнинг ўз газетаси бор. Аммо ҳудудига нисбатан аҳоли зичлиги бўйича юқори ўринларда турувчи, салкам 500 минг нуфусга эга бўлган Андижон шаҳри ҳокимлиги матбуот нашрига эга эмас. Бу масала бир неча бор кўтарилган, таклифлар берилган, бироқ мутасаддилар негадир қўл силтаб келишади.\nБоз устига, шаҳар ҳокимиятида «Андижоннома» ҳамда «Андижанская правда» газеталарига (майли, ҳозирги «машҳур» ибора билан айтганда, «мажбурий» демайлик) хайрихоҳлик билан обуна бўлиш масаласида айтарли гап-сўз йўқ.\nМайли, вилоят газетаси қўни-қўшничилик ҳурматидан шаҳар ҳокимининг қарорини эълон қилди ҳам дейлик, уни шаҳарда нечта одам ўқийди? Ҳеч қурса, саломга яраша алик бўлсин-да! Нима дедингиз?\nАтрофлича тушунча берилди\nСоғлиқни сақлаш соҳасида давлат-хусусий шерикликни ривожлантириш чора-тадбирлари…\nМактаб яратган инсон


Зидан: «Қасос? «Барселона»га қарши ўйинни шогирдларим билан бундай оҳангда муҳокама қилмадим» » Скачать музыку бесплатно новинки музыки 2016-2017\nЗидан: «Қасос? «Барселона»га қарши ўйинни шогирдларим билан бундай оҳангда муҳокама қилмадим»\nКомментариев: 0 Просмотров: 196 Дата: 2-04-2016, 00:53 «Реал» бош мураббийи Зайниддин Зидан «Барселона»га қарши ўйин олдидан жамоанинг тайёргарлиги ва кайфияти борасида ўз фикрларини билдириб ўтди.«Биз ҳар бир ўйинда ғалаба қозонишга ҳаракат қилишимиз керак. Биз бу ўйинга бир ҳафта давомида яхши тайёргарлик кўрдик. Бир неча яхши футболчилар ўйиндан ташқарида қолиб кетишмоқда, лекин бунга қарши ҳеч нарса қилиб бўлмайди. Ғалаба қозониш учун бор кучимизни ишга соламиз.Бу ўйин «Реал» учун синов бўладими? Йўқ. Бу футбол ўйини. Ҳозир биз яхши формадамиз. Бу навбатдаги ўйин, аммо у принципиал характерга эга ва бошқа ўйинлардан ажралиб туради. Шу боис, бу ўйинни барча томоша қилади. Жамоа сўнгги ҳафталарда бўлгани каби ўйнашини истардим.Қасос? Йўқ, мен бу ўйинни ўйинчилар билан бундай йўналишда гаплашмадим. Футболчилар биринчи ўйинда нима содир бўлганини яхши билишади (0:4), лекин фикру хаёлимиз фақат кейинги ўйинга қаратилган. Ҳар бир ўйин бошқасидан фарқ қилади. Бизга ғалабага керак ва биз ғалаба қозонишни истаймиз.Хамесни «Реал»да барча нарса қаноатлантиряпти, у ўз ишига содиқ. Аммо ўйинчи майдонга тушмаслиги мумкинлиги ҳақида ўйлай бошласа, вазият қийинлашиб кетади. Боиси, барча ўйнашни истайди.Фаолиятимдаги сўнгги класико 10 йил аввал бўлганди? Уйқу борасида менда муаммо йўқ. Мен хотиржамман ва бугун кечаси ҳар доимгидек тинч ухлайман. Олдинда турган ўйиндан мароқланишни истайман», – дейди Зидан. - деб хабар бермоқда Stadion.uz нашри.


Фото: «Адолат» партияси матбуот хизмати\nБугун, 27 октябрь куни Тошкент шаҳридаги Ўзбекистон давлат консерваторияси катта мажлислар залида Халқ депутатлари Тошкент шаҳар ва туман Кенгаши депутатларининг қўшма мажлиси бўлиб ўтди. Бу ҳақда «Адолат» социал демократик партияси матбуот хизмати хабар берди.\nШаҳар ва туман депутатлари, Марказий сайлов комиссияси раиси Мирзо-Улуғбек Абдусаломов, Тошкент шаҳар ҳокими Жаҳонгир Ортиқхўжаев ҳамда оммавий ахборот воситалари вакиллари иштирок этган қўшма мажлисда Ўзбекистон Олий Мажлиси Сенати аъзолигига бўш бўлган ўринга Тошкент шаҳридан вакил сайлаш тўғрисидаги масала кўриб чиқилди.\nЯширин овоз бериш йўли билан ўтказилган сайловда Халқ депутатлари Тошкент шаҳар Кенгаши депутати, Ўзбекистон Республикаси Вазирлар Маҳкамаси ҳузуридаги «Оила» илмий-амалий тадқиқот маркази директори Дилором Тошмуҳамедова Олий Мажлис Сенати аъзоси этиб сайланди.\nЭслатиб ўтамиз, Дилором Тошмуҳамедова 2001-2004 йилларда Ўзбекистон Республикаси Олий Мажлиси депутати, Халқаро ишлар ва парламентлараро алоқалар қўмитасининг аъзоси сифатида фаолият юритган. 2005-2008 йилгача «Адолат» СДП Сиёсий Кенгаши раиси ва партиянинг Ўзбекистон Республикаси Олий Мажлиси Қонунчилик палатасидаги фракцияси раҳбари лавозимларида ишлаган.\n2007 йилда Ўзбекистон Республикаси Олий Мажлиси Қонунчилик палатаси спикери ўринбосари этиб тайинланган. 2008 йилда Ўзбекистон Республикаси Олий Мажлиси Қонунчилик палатасининг спикери этиб сайланиб, 2015 йилгача парламент Қуйи палатасига раҳбарлик қилган.\n2017 йилдан буён, Ўзбекистон Республикаси Вазирлар Маҳкамаси ҳузуридаги «Оила» илмий-амалий тадқиқот маркази директори лавозимида ишлаб келмоқда.\nСенатор Дилором Тошмуҳамедова


Иньеста «Барселона» билан хайрлашди (фото+видео)\n21.05.2018 02:08 0 1731\n«Барселона» ярим ҳимоячиси ва сардори Андрес Иньеста Каталония клубида сўнгги учрашувини ўтказди. Стадион уни жуда чиройли тарзда кузатиб қўйди.\nЛа Лиганинг сўнгги 38-турида «Реал Сосьедад» (1:0) билан кечган учрашувда у майдонда 82 дақиқа ҳаракат қилди ва Пако Алькасерга алмаштирилди.\n«Барселона» сафида барча турнирларда ўтказилган ўйинлар сони бўйича Иньеста (674) фақат Хавидан (767) кейинги ўринда туради.\n12 ёшида «Барселона» сафига келиб қўшилган Иньеста 22 йил давомида клуб шарафини ҳимоя қилди.\n— FC Barcelona 🏆🏆 (@FCBarcelona_es) 20 мая 2018 г.\nУчрашувдан сўнг Иньеста билан хайрлашув маросими ўтказилди.\n34 ёшли футбол юлдузининг фаолиятини қаерда давом эттириши ҳали аниқ эмас. Айтилишича, у япониянинг «Виссел Кобе» клуби билан музокара олиб боряпти. Шунингдек, Иньеста «Манчестер Сити»га ўйновчи мураббий сифатида таклиф этилгани ҳақида ҳам маълумотлар тарқалган.\nСпорт 16/03, 15:54\nОАВ: Иньестанинг «Барселона»дан кетадиган санаси маълум бўлди\nСпорт 27/04, 17:11


Танишини отиб қўйган жиззахлик овчига ҳукм ўқилди\nТанишини отиб қўйган жиззахлик овчига ҳукм...\n05.03.2019 11:33 0 10\nИброҳим Мардонов (барча исм-шарифлар ўзгартирилган) таниш бўлган овчи ўртоқлари билан ов мақсадида Форишга йўл олаётганида улардан бирини отиб қўйишини қайдан билибди?!\nТанишлар туманнинг Амангелди ҚФЙ ҳудудидаги «Айдаркўл» оролида ов қилишаётганди. Ҳамманинг кайфияти яхши. Яхшироқ ўлжа тушса, кайфият янаям кўтарилади. Бироқ бунинг акси бўлди: Иброҳим ўзига тегишли 12-калибрли, 2 силлиқ стволли ўқотар қуролидан эҳтиётсизлиги натижасида шериги – Сирожиддин Вафоевни отиб қўйди!\nУнинг бундай хатти-ҳаракати Ўзбекистон Республикаси ЖК 102-моддасининг 1-қисми (эҳтиётсизлик натижасида одам ўлдириш) билан малакаланиб, тегишли жазо тайинланди.\nЖазо тайинлашда айбига тўлиқ иқрорлиги, қилмишидан пушаймонлиги, оилада ягона боқувчилиги, марҳумнинг оила аъзоларига етказилган зарарларни ўз ихтиёри билан тўлиқ қоплагани, жабрланувчи томоннинг даъвоси йўқлиги каби енгиллаштирувчи ҳолатлар инобатга олинди. Натижада тайинланган ахлоқ тузатиш ишлари жазоси шартлига алмаштирилиб, 1 йил синов муддати белгиланди.\nЖиноят ишлари бўйича Шароф Рашидов туман судининг раиси\nЖиззах овчи эҳтиётсизлик\nҲодиса 14/08, 16:28\nҲодиса 07/08, 12:59\nЖиззахдаги цехда ёнғин содир бўлди (фото)


Закотлар ҳисобидан 10 та ислом билим юрти талабаларининг шартнома пуллари тўлаб берилди.\nЗакотлар ҳисобидан 10 та ислом билим юрти талабаларининг шартнома пуллари тўлаб берилди\n@vaqfuz October 31, 2019\nБугунги кунда "Вақф" хайрия жамоат фонди томонидан талабаларни қўллаб-қувватлаш мақсадида кўплаб амалий ишлар бажарилмоқда. Шундай ишларда энг афзали талабаларнинг шартнома пулларини тўлаб берилишидир.\nЖорий йилнинг октябрь ойида юртимизда фаолият олиб бораётган 10 та олий ва ўрта махсус ислом билим юртларининг 36 нафар талабаларининг ўқув контракт-шартнома пуллари "Вақф" хайрия жамоат фонди ҳомийларининг закот маблағлари ҳисобидан тўлаб берилди. Ярим йиллик таълим учун жами 189 млн. сўмдан ортиқ ўқув-шартнома пули таълим муассасаларига ўтказилди.\n"Вақф" хайрия жамоат фонди саховатпеша инсонларни илм толибларини қўллаб-қувватлашга, уларнинг моддий қийинчиликларсиз таълим олишларида кўмак кўрсатишда фаолликка чақиради. Динимиз учун хизмат қилувчи талабаларнинг таълимига кўмак кўрсатинг ва улкан ажрга эришинг!


Сўровнома: Кўпчилик америкаликлар Трампнинг сайловларда ғалаба қозонишидан қўрқмоқда\n21:22 / 19.06.2020\nFox News телеканали буюртмасига кўра ўтказилган сўровномага кўра, АҚШнинг собиқ вице-президенти Жозеф Байден америкаликлар томонидан қўллаб-қувватланиш бўйича амалдаги президент Дональд Трампни анча фарқ билан ортда қолдирмоқда.\nBacon Research ва Shaw & Company ўтказган сўровнома маълумотларига кўра, ноябрда ўтадиган президент сайловларида Байденга 50 фоиз, Трампга 38 фоиз сайловчилар овоз беришга тайёр.\nСоциологларнинг маълум қилишича, Байденнинг 63 фоиз тарафдорлари ўз танловини Трампнинг ғалаба қозонишидан қўрқишлари билан, яна 31 фоизи шунчаки Байденнинг номзодидан кўнгиллари тўқлиги билан тушунтиришган.\nТрампнинг қўллаб-қувватлаётганлар орасида эса барчаси аксинча. Президентнинг 62 фоиз тарафдорлари унинг хатти-ҳаракатларини қўллаб-қувватлашларини, 33 фоизи эса Байден ғалаба қозонишидан кўрқишларини айтишган.\nШунингдек, тадқиқот Трампнинг қўллаб-қувватланиши даражаси унинг пандемия ва афроамерикалик Жорж Флойд ўлимидан кейин АҚШни қамраб олган намойишлар вақтидаги хатти-ҳаракатлари сабабли тушиб кетганини кўрсатган.\nСўровнома 13-16 июнь кунлари 1343 сайловчи орасида ўтказилган. Унинг кўрсатишича, Трампнинг унинг асосий сайловчилари гуруҳи (оқ танли христианлар) орасидаги қўллаб-қувватланиши даражаси ҳам тушиб кетган. Шунингдек, амалдаги президентнинг қишлоқ аҳолиси орасидаги рейтинги ҳам тушиб кетган.\nСNN телеканалининг июнда ўтказган сўровномасига кўра, Байденнинг Трампдан устунлиги 14 фоизни ташкил қилмоқда. Унинг маълумотларига кўра, собиқ вице-президентга 55 фоиз, амалдаги президентга 41 фоиз респондент овоз беришга тайёр.\nАҚШ президенти сайловлари 3 ноябрда бўлиб ўтади. Унда ғолиблик учун асосий даъвогарлар Республикачилар партиясидан Дональд Трамп ва Демократлар партиясидан Жо Байден ҳисобланади.\n21:13 / 25.06.2020\nВенесуэлада Мадуронинг Трамп билан учрашишга тайёрлиги маълум қилинди\n16:04 / 24.06.2020\nТрамп Болтонни қамаш ва пулларини мусодара қилишни таклиф қилди\n11:05 / 24.06.2020\nУҳан ёки Кунг-флю: Трамп коронавирусга янги номлар таклиф қилди


Катта карвон: Мингбулоқ — зафар маррасида - Халқ сўзи\nКатта карвон: Мингбулоқ — зафар маррасида\n12:24 09 Октябр 2020 Иқтисодиёт\nДеҳқончилик майдонлари асосан қўриқ ерлардан иборат бўлган Мингбулоқ туманида вилоят бўйича энг кўп - 35 минг тоннадан зиёд пахта етиштирилади. Бугун қабул пунктларига белгиланган миқдордаги ҳосил тўла етказиб берилиб, шартномавий режа вилоятда иккинчи ўринда уддаланди.\nБу — мингбулоқликлар учун катта ғалаба. Боиси, ерларнинг захланиши юқори бўлган ҳудудда деҳқончилик қилишнинг ўзига яраша машаққатлари бор ва мингбулоқликлар уни мардонавор меҳнат билан енгишга муваффақ бўлдилар. Бунда, албатта, соҳани тўла кластер тизимига ўтказилиб, агротехник тадбирлар ўз вақтида юқори сифат билан ўтказилганлиги, изчил молиявий таъминот, минерал ўғит, ёнилғи-мойлаш материаллари етказиб бериш билан боғлиқ шартномавий мажбуриятлар тўла-тўкис бажарилганлиги ҳал қилувчи омил бўлганлиги сир эмас. Хусусан, пахтачиликка ихтисослашган 302 та фермер хўжалигига ерларни экишга тайёрлашдан ҳосилни йиғиштириб олишгача бўлган агротехник тадбирлар ижроси учун 134 миллиард сўмдан кўпроқ маблағ тўлаб берилди.\nМингбулоқ ўз вақтида пахтачиликни механизациялаштириш, жумладан, ҳосилни машиналар ёрдамида йиғиштириб олиш бўйича бутун республикага намуна кўрсатган туманлардан бири. Ўтган йилдан бошлаб бу ерда ушбу анъана тиклана бошлади. Жорий йил терим мавсумида далаларда 9 та “Jon Deer” ва 11 та «Кейс-420» русумли юқори унумли терим комбайнлари ишлади. Уларнинг ҳозиргача терган пахтаси 3326 тоннадан ортди.\nБугун ғалаба нашидасини сураётган туман пахтакорлари муваффақиятида терим мавсумида фаол қатнашган фермер хўжаликлари ва кластер корхоналари ишчи-хизматчилари қаторида Наманган шаҳридан ташриф буюрган минглаб ҳашарчилар, ихтиёрий равишда қўшимча даромад топиш мақсадида отланган иш билан банд бўлмаган меҳнатга лаёқатли аҳолининг ҳам ҳиссаси катта бўлди.


Грузия ички ишлар вазири Коба Нарчемашивилининг айтишига кўра, Панкиси дарасидаги яширинган барча чечен жангчиларини топиш ва уларни қуролсизлантириш учун Тбилиси ҳукуматига бир неча ой керак бўлади.\nНарчемашивилининг айтишига қараганда,чечен жангчилари муҳожирлар ичига қўшилиб кетган. Улар ëнида қурол билан ҳарбий кийимда юрмайдилар.\nЯқинда Россия президенти Владимир Путин ва Грузия президенти Эдуард Шеварднадзе, Грузия ва Чеченистон ўртасидаги чегарани биргаликда қўриқлаш масаласида келишиб олдилар. Бундан аввалроқ, агар Грузия ҳукумати чечен жангчиларини хибсга олиш учун жиддий чора-тадбирлар кўрмаса, Россия Панкисига ҳаводан ҳужумлар қилиши ҳақда таҳдид этган эди.


КОРОНАВИРУС келажакка яна қандай таъсир этади: Хитойда экзотик ҳайвонларни ейиш одатдагидек давом этмоқдами? » Milliy Matbuot Markazi\nБош саҳифа Демонстрационный сайт » Иқтисод » КОРОНАВИРУС келажакка яна қандай таъсир этади: Хитойда экзотик ҳайвонларни ейиш одатдагидек давом этмоқдами?\nИқтисод / Асосий 03-03-2020, 09:14 0\nХабарингиз бор, ҳозирда коронавирус бутун дунёга кенг тарқалмоқда, жумладан, у Европани ҳам забт этиб бўлди ҳисоб. Хитой ва Ғарб коронавирусга қандай қарши тура олади?\nГарчи мунозаралар кўпинча демократик индивидуализм ёки авторитар коллективизм тарафдорлари ўртасида бўлинса-да, таҳлил янада чуқурроқ бўлиши учун соғлиқни сақлаш тизими, технология, геосиёсат ва иқтисодий ривожланиш каби муҳим омилларни қамраб олишимиз керак.\nХитойнинг Хубей провинциясини фавқулоддаги вазиятда ушлаб турган COVID-19 деб номланган коронавирус эпидемияси Хитой жиддий ички муаммога дуч келганида доимо давом этадиган мунозараларни келтириб чиқарди.\nКоммунистик партиянинг бундай инқирозни енгиш учун кучи етарлими ёки Ғарб либерал демократик тизими бунга қарши самаралироқ курашадими ёки янада кескин савол: коронавирус каби табиий офатлар Хитой сиёсий моделининг ички натижасими? Агар бу Ғарбда содир бўлганида вазият бугунги даражага етган бўлармиди?\nБундай мунозараларнинг муаммоси шундаки, улар мураккаб ҳолатларнинг сабаб ва таҳлилини битта омилга — мафкурага боғлайди. Гўёки Хитой сиёсий тизимида бирон-бир ўзгариш юз берса, унинг деярли барча муаммолари йўқ бўлиб кетадигандай. Аммо бу мамлакат Коммунистик партиядан анча каттароқ, соф сиёсатдан ташқарида Хитойнинг ўзига хослигини шакллантирадиган бир қатор маданий қадриятлар, моддий шароитлар, геосиёсий вазиятлар ва технологик тенденциялар мавжуд.\nУларнинг барчаси шу маънода COVID-19 каби инқирозга нисбатан реакцияга таъсир қилади. Қуйида баъзи муҳим параметрларни кўриб чиқамиз.\nЮқорида айтиб ўтганимиздек, турли Ғарб оммавий ахборот воситалари Хитой авторитар моделини мунтазам равишда танқид қилади, чунки улар Хитойнинг коронавирус каби муаммоларга тизимли равишда жавоб беришга тайёр эмаслигига ишонишади.\nШунингдек, Хитой тизимидаги “хаёлий меритократия” ҳақида ҳам танқидлар бор эди: агар яхши бошқарув учун авторитар бошқарув модели қабул қилинса, унда нега жиддий муаммолар пайдо бўлди, айниқса эпидемиянинг бошида? Буларнинг барчасига Хитойнинг самарали технократик модели тўсқинлик қилиши керак эмасмиди? Ушбу танқидлар қисман ҳукуматнинг ушбу инқирозга муносабати қандай бўлишига боғлиқ. Хитой ҳукумати кўп танқид қилинди, бошқа томондан, Жаҳон соғлиқни сақлаш ташкилоти кабилар эпидемиянинг олдини олишга қаратилган Пекиннинг ҳаракатларини олқишлади.\nАммо, АҚШнинг Йель университети профессори Таисуй Чжан фикрига кўра, Хитой ҳукуматининг реакциясини танқид қилиш учун асосий омил бор: уларнинг эътибори фақат тизимга ёки марказий ҳукуматга қаратилгани, маҳаллий ҳокимиятларга эса йўқ.\nИнтернет фойдаланувчиларининг танқидларига асосан Хубей провинциясида жойлашган Ухан шаҳри расмийлари учраган. Кўпгина Ғарб мамлакатларида фуқаролар ўзларининг маҳаллий вакилларига кўпроқ ишонадилар. Хитойда бунинг акси юз беради. Коррупция ва ёмон бошқарув ҳақидаги тасаввурлар ҳам муаммо қанчалик маҳаллий бўлса, шунча кучайиб боради.\nБу коронавирус каби табиий офатлар аҳолини Хитойнинг “юқори” меритократиясига бўлган ишончини камайтирмайди, дегани эмас. Агар демократик тизимларда инқирозни суст бошқарилиши сайловларда “ёмон ҳукмдор”ни танлаш билан боғлиқ бўлса, меритократик-авторитар тизимлар ҳолатида битта одамни айблаш қийинроқ бўлади.\nЧунки савол туғилади: бу тизим қандай қилиб қобилиятсиз одамга шундай ҳокимият мавқеига эга бўлиш имконини берган? Шу маънода мамлакат ҳукумати унинг имижига етказилган зарарни “қоплашга” киришди.\nЯқинда ишдан бўшатилган Ухан ва Хубей хокимиятлари расмий ОАВлар томонидан тўғридан-тўғри танқидларга учради. Бу шунингдек, одамларни илҳомлантириш учун оммавий сафарбарликни келтириб чиқарди, хоҳ у 10 кун ичида мега-касалхоналар қурилиши бўлсин, хоҳ кўнгиллиларнинг сафарбар этилиши ёки “қаҳрамон шифокорлар”нинг мисолларининг намойиши — баъзида асоссиз ва деярли маоист менталитетга эга бўлса-да.\nҒарб индивидуализмидан фарқли ўлароқ, Хитой ва Осиё маданиятининг коллективизми муҳим омиллардан биридир. Ушбу нуқтаи назарга асосан Хитой жамиятининг коллектив мақсадлар учун ўзини қурбон қилишга тайёрлиги туфайли карантин ёки ҳаракатни чеклаш каби энг қатъий сиёсатни амалга ошира олди.\nХитой ижтимоий тармоқларининг танқидига қарамай, аҳолининг аксарияти ҳукуматнинг уйда қолиш ва муайян тиббий чоралар кўриш ҳақидаги кўрсатмаларига амал қилишмоқда. Қоидаларни бузган қўшниларини кузатишга ва жазолашга ўзларини бағишлаган кўнгиллилар ҳам бор.\nШу муносабат билан биз нафақат нима содир бўлганлигини, балки хайриятки, нималар содир бўлмаганлигини ҳам ҳисобга олишимиз керак. Масалан, бошқа мамлакатларда содир бўладиган оломон томонидан дўкон ва супермаркетларни талаш ёки кўча мебелларини йўқ қилиш каби ҳолатлар Хитойда учрамади.\nШунингдек, чекланган ҳаракат эркинлигига нисбатан аҳоли томонидан юқори кескинлик билан тавсифланган ҳолатлар ҳам бўлмаган. Шундай экан, маданий қадриятлар параметри бизга ушбу реакцияни таҳлил қилишда демократия — авторитаризм оқими унчалик ҳам муҳим бўлмаслиги мумкинлигини кўрсатмоқда.\nФукусима каби табиий ёки гуманитар фалокатлар пайтида Осиёнинг Япония каби демократик давлатида ҳам аҳолининг итоаткор ва мувофиқлаштирилган ҳаракатларига гувоҳ бўлганмиз.\nТЕХНОЛОГИЯ, МЕДИА ВА ИЖТИМОИЙ ТАРМОҚЛАР...\nТиббий ёки ижтимоий назоратнинг янги технологияларга мойиллиги ҳам Ғарб ва Хитой ўртасида ўзига хос чизиқ тортади. Коронавирус каби жиддий эпидемияларга қарши курашиш мавжуд технологиялардан, масалан, маълумотлар ва алгоритмлар, юзни аниқлаш камералари ёки баъзи биосенсорлар каби футуристик технологиялардан фойдаланишни талаб қилади. Ушбу ижтимоий инқироз натижасида пайдо бўлган технологик янгиликлар, масалан уйида ўтирган одамларнинг тана ҳароратини ўлчайдиган учувчисиз самолётлар ҳақидаги гаплар Хитой ижтимоий тармоқларида кенг тарқалмоқда.\nМедиа ва ижтимоий тармоқлар. Хитойда ҳозирги коронавирус инқирози пайтида шароитларга қараб мослашувчан цензура тизими кузатилади, баъзида чекловлар кўпроқ, баъзан эса камроқ. Ҳозирги кунда Хитойда журналистлар ва интернет фойдаланувчилари билан муносабатда бўлиш даражаси кутилганидан анча юқори.\nАслида марказий ҳукумат ушбу танқидий журналистикани қўллаб-қувватлашга ва вақт ўтиши билан аҳолининг янада ғазабини келтириб чиқариши мумкин бўлган коррупция ёки бошқа ёмон амалиётни аниқлаб олишга рағбатлантирмоқда.\nБир муҳим воқеадан сўнг Хитой ижтимоий тармоқларида танқидлар "портлаши" юз берди, яъни касалликнинг бошланиши ҳақида ҳаммадан биринчи огоҳлантирган, аммо “миш-миш тарқатгани” учун полициядан огоҳлантириш олган ёш шифокор Ли Венлианнинг ўлими.\nДоктор вафот этган куни мамлакат ижтимоий тармоқларида кўпчилик одамларнинг ва ҳатто Коммунистик партия аъзоларининг ҳам таъзия ва ғазабли хабарлари пайдо бўлди.\nЭнг экстремал хабарлар цензура остига олинган бўлишига қарамай, ҳукумат уларнинг кўпчилигини қолдирди, муаммони яширишга ҳаракат қилмади ва ҳатто давлат телевидениеси ва оммавий ахборот воситаларида доктор Ли ни мақтади.\nШаффофликнинг ошиши жамоатчилик ва ҳокимиятга фойда келтирадиган ушбу ҳолатларга қўшимча равишда Хитой тармоқларида вирус ҳақида юзлаб миш-мишлар, ёлғон даволаш усуллари ва фитна назариялари ҳам мавжуд.\nБунга қўшимча равишда ваҳималар, хитойликларга қарши ирқчилик ҳиди уфуриб турувчи хабарлар ёки Ухан ва Хубей аҳолисига нисбатан камситувчи даъволарни тарқатувчи сохта хабарлар қўшилади.\nБундай ҳолатлар, маълум бир таркибни цензура қиладиган ёки умуман чекламайдиган тизимлар ўртасидаги афзалликлар ва камчиликларни намойиш этади.\nСОҒЛИҚНИ САҚЛАШ ТИЗИМИ...\nҲозирда Хитой дунёдаги иккинчи куч бўлишига қарамай, соғлиқни сақлаш тизими кўрсаткичлари бўйича дунёда 47-ўринни эгаллайди. Хитойни Ғарб давлатлари билан таққослаганда, бундай кўрсаткичлар баъзида унутилади. Ўзининг юқори ўсиш темпига қарамай, Хитой ҳали ҳам ривожланаётган мамлакат ҳисобланади.\nХитойда карантин туфайли юзага келган глобал ишлаб чиқариш занжирларининг фалажлиги бир томондан ушбу иқтисодиётнинг дунёдаги марказий роли ва агар у тўхтатилса, олиб келиши мумкин бўлган муаммоларни кўрсатди, бошқа томондан, Хитой аҳолиси, компаниялари ва расмийлари вирусни ушлаб туриш натижасида иқтисодий зарар кўрмоқда. Миллий иқтисодиётнинг Америка Қўшма Штатлари билан савдо урушидан кейин кўрган айнан шу зарари ҳам дард устига чипқон бўлди.\nПекин бу инқирозни тўхтатиш учун қилиши керак бўлган ишлар, бу маънода Ғарб қиладиган нарсаларга қараганда қийинроқ: Хитой ривожланган иқтисодиётга қараганда бундай офатлардан кўпроқ зарар кўриши мумкин бўлган ривожланаётган мамлакатдир.\nБошқа томондан, Хитой ўз иқтисодиётини ривожланган Ғарб мамлакатлари даражасидаги иқтисодиётга айлантириши учун “ўртача даромад тузоғи”дан қочишга ҳаракат қилмоқда. Коронавирус каби тўсиқлар эса бу йўлни мураккаблаштиради.\nНиҳоят, шуни таъкидлаш керакки, Хитойда қўлланиладиган карантинлар ва чекловлар нафақат мамлакатнинг ички минтақаларига, балки бутун дунёга катта таъсир қилади. Одамларнинг доимий ўзаро ҳаракати билан боғлиқ бўлган замонавий дунёда, эҳтимол Пекин томонидан ўрнатилган чегаралар, эпидемиянинг олдини олиши мумкин.\nХитойнинг атрофида ривожланаётган ёки жуда камбағал давлатлар бор, масалан, Россия, Ҳиндистон, Лаос, Бирма, Мўғулистон ва Марказий Осиё республикалари. Уларнинг аксариятида Жаҳон соғлиқни сақлаш ташкилоти доимий равишда огоҳлантирганидек, аҳоли саломатлиги ва ҳукуматларнинг кенг тарқалган эпидемияга муносабати Хитойга нисбатан анча заифроқ.\nПекиннинг сиёсати шу маънода Осиё минтақасининг муҳим қисми тақдирини белгилаб бериши мумкин — бу унинг етакчилик салоҳияти ва дунё олдида жавобгарлигининг синовидир.


Икки қардош, дўст халқнинг ўзаро алоқалари мустаҳкамланмоқда | Qaraqalpaqstan Xabar Agentligi\nЎзбекистон Миллий ахборот агентлиги мухбирининг Туркия телерадиокомпанияси вакиллари билан бўлган суҳбати шу ҳақда бўлди.\nУсмон Гўкмен, Туркия телерадиокомпанияси Тошкент ваколатхонаси раҳбари:\n– Туркия телерадиокомпанияси Тошкент ваколатхонаси қарийб ўн уч йилдан бери фаолият кўрсатиб келмоқда. Шу йиллар ичида Ўзбекистоннинг иқтисодий, маданий, туризм ва бошқа кўпгина соҳаларига оид янгиликларни, мамлакатингизда ўзказиладиган нуфузли тадбирларни, халқаро конференцияларни, давлат ташрифларини ёритиб, Туркия телевидениесига жўнатяпмиз. Бундан ташқари, юртингизнинг тарихий масканлари, муқаддас қадамжолари, динимиз ривожига бемисл ҳисса қўшган буюк аждодларингиз, ўзбек халқининг ҳаёти, маданияти, қадрият ва урф-одатлари, тўй маросимлари, ўзбек ошхонасининг миллий ва лаззатли таомлари, Ўзбекистонда истиқомат қилаётган турли миллат ва элат вакиллари ҳаётига оид қатор хужжатли фильмлар, ипакчилик соҳасини, миллий матолар – атлас ва адраслар ҳақида кўрсатувлар тайёрладик.\nЎзбек ва турк халқлари муштарак маданиятга эга, дини, тили, келиб чиқиши бир бўлган миллатдир. Шу боис, ўзбек халқининг бой маданий меросини турк ва бутун дунё халқларига яқиндан танитиш мақсадида фаолият олиб боряпмиз. Яқин келажакда Исо Термизий, Сурхондарёдаги буддавийлар ибодатхонаси, Бойсуннинг гўзал табиати, сурхон фольклор санъати ва кўпгина ҳали турк халқига маълум бўлмаган жиҳатларни ёритишни ўз олдимизга мақсад қилиб қўйганмиз.\nТуркия туризм соҳасида катта тажрибага эга. 1980 йилдан бери мамлакатда туризм соҳасига катта эътибор бериб келинмоқда. Ҳозирги кунда Туркия ушбу соҳада дунёнинг етакчи давлатлар қаторидан жой олган. Ўзбекистон ва Туркия мазкур соҳада ўзаро ҳамкорлик қилиш, тажриба алмашиш борасида амалга оширилаётган ишлар таҳсинга лойиқ. Ўзбекистонга Туркиядан келадиган фуқаролар учун виза ишларининг соддалаштирилгани, ҳар икки давлат фуқаролари учун кўпгина қулайликларни яратди. Ўзбекистондан Туркияга бориб, туризм соҳасида тажриба алмашиш, сайёҳлик агентликлари, меҳмонхоналар фаолияти билан яқиндан танишиш имкониятининг яратилгани, Туркиядан Ўзбекистонга Истанбул-Самарқанд авиақатновининг йўлга қўйилгани ҳам қувонарли ҳолат.\nЎзбекистон Президенти Шавкат Мирзиёевнинг 2017 йил октябрь ойида Туркияга давлат ташрифи чоғида ҳар икки мамлакат раҳбарларининг қатор соҳаларда ҳамкорликни кенгайтириш борасидаги келишувлари бунда муҳим омил бўлмоқда.\nШуни ишонч билан айтишим мумкинки, Ўзбекистонинг туризм салоҳияти жуда кучли бўлиши баробарида, бу соҳа эътибордан бироз четда эди. Президент Шавкат Мирзиёев бу борада улкан ислоҳотларни амалга оширмоқда.\nБу айни пайтда Ўзбекистонга валютанинг кириб келишини таъминласа, бошқа жиҳатдан стандартларнинг халқаро талабларга жавоб беришини таъминлайди. Меҳмонхоналар ортади, уларнинг шароити ҳам дунё стандартларига мослашади.\nТуркияликлар Ўзбекистонга нафақат сайёҳ, балки ота юртига келаётгандек ўзгача меҳр билан ташриф буюради. Биз ўзбек миллатини ўз қардошимиз, деб биламиз. Бунинг асосида эса анъана, урф-одат, қадриятларнинг муштараклиги ётади. Ўзбекларнинг оилапарварлиги, ота-онага бўлган ҳурмати, меҳмондўстлик фазилати бизга ўхшаш. Халқингизнинг самимияти ва илиқ муносабати туфайли Туркиядан келган меҳмонлар юртингизда ўзини бегона ҳис қилмайди.\nЎзбекистоннинг табиати, тарихий бой маданияти биз учун алоҳида ўрин тутади. Имом Бухорий, Мотурудий, Нақшбандий каби буюк инсонлар ўзбек халқи учун қанчалар қадрли бўлса, биз, турклар учун ҳам шунчалар қадрлидир.\nЎзбекистон ва Туркия ўртасидаги ҳар томонлама ҳамкорлик ҳар икки давлатга ҳам фойда келтиради. Туркиядан келган қардошлар Ўзбекистоннинг тарихий шаҳарлари билан яқиндан танишади, туркиялик инвесторларнинг Ўзбекистондаги фаолиятига йўл очилади. Чунки, авваллари мавжуд барча соҳалардаги тўсиқлар бартараф бўлмоқда.\nИқтисодий ривожланиш фақат давлат раҳбарларининг ўзгариши билан бўлмайди. Бунда халқ ҳам ўзгариши, янгиликларга тайёр бўлиши, тезроқ ҳаракат қилиши керак. Буни авваламбор, ёшлардаги шижоат орқали амалга ошириш мумкин. Маълумки, Ўзбекистон аҳолисининг 60 фоизини ёшлар ташкил этади. Ёшларга кенг имконият яратиш керак. Уларнинг қалбида журъат ва шижоатни кучайтириш зарур. Инсонлар ўз дардларини, муаммоларини айта олсинлар. Шундагина нима хоҳлаётганлигини билиш мумкин бўлади. Президент Шавкат Мирзиёев бежизга Халқ қабулхоналарини ташкил этмади.\nМамлакатингизнинг туризм салоҳиятини бутун дунёга танитиш керак. Бу эса журналистларнинг зиммасига катта масъулият юклайди. Мамлакатингиз туризмини тарғиб этувчи кўпроқ кўрсатувлар, эшиттиришлар, мақолалар тайёрлаш керак. Биз бу борада ҳамкорлик ўрнатишга, тажрибаларимиз билан ўртоқлашишга ҳар доим тайёрмиз.\nЎзбекистон Республикаси Президенти Шавкат Мирзиёевнинг таклифига биноан Туркия Республикаси Президенти Режеп Таййип Эрдўғон 2018 йил 29 апрель – 1 май кунлари давлат ташрифи билан Ўзбекистонда бўлади. Давлат раҳбари билан бирга 300 га яқин ишбилармон доира вакилларининг, катта сармоядорларнинг келиши кутилмоқда. Таълим, соғлиқни сақлаш, туризм, иқтисодий ва бошқа соҳаларда муҳим шартномалар имзоланиши режалаштирилмоқда. Бу соҳаларда хамкорликни янги, янада юксак босқичга кўтаришига ишончим комил.\nМеҳмет Жанпўлат, Туркия телерадиокомпанияси Тошкент ваколатхонаси мухбири:\n– Журналист сифатида дунёнинг кўп давлатларида бўлганман. Лекин ўзбек халқичалик самимий инсонларни учратмадим. Келганимга 4 ой бўлди. Лекин, худди 40 йилдан бери бу ерда истиқомат қилаётгандекман. Шу вақт ичида амин бўлдимки, Туркия Ўзбекистон ва ўзбек халқи билан ҳамкорликка катта истак билдирмоқда. Бу эса, Ўзбекистоннинг геосиёсий жойлашуви, Ипак йўли чорраҳасида жойлашгани, қўшни давлатлар билан ўзаро яқин муносабати, қолаверса, иқтисодий салоҳиятга эга экани туфайлидир.\nЎзбекистон Президенти Шавкат Мирзиёевнинг 2017 йил октябрь ойида Туркияга давлат ташрифи икки қардош, дўст халқнинг ўзаро алоқаларини сезиларли даражада мустаҳкамлади.\nЎзбекистоннинг бой тарихий мероси агар Европада ёки АҚШда бўлганда эди, 50 миллион сайёҳ зиёратга келган бўларди. Юртингизнинг Самарқанд, Хива, Бухоро, Термиз каби қадим шаҳарлари, ўзига хос маданияти бор. Дунёдаги бошқа шаҳарларга, масалан, Парижнинг Эйфель минорасини кўришга 60 миллион сайёҳ борсаю, Ўзбекистонга 100 миллион сайёҳ келмаса?\nПрезидент Шавкат Мирзиёев узоқни кўра оладиган, доно сиёсатчи сифатида туризм соҳасидаги камчилик ва муаммоларни кўра олди ва уларни бартараф этиш учун қатор қарор ва фармонларни қабул қилди.\nЎзбекистон Туркия билан туризм соҳасида ҳар томонлама алоқаларни мустаҳкамламоқда. Туркия билан барча соҳаларда, хусусан, иқтисодиётга инвестиция жалб этиш борасида катта ўзгаришлар амалга оширилмоқда. Инвесторларга барча шароитлар яратиб берилмоқда. Бу каби хабарларни мамнуният билан тайёрлаймиз.\nЎзбекистонда 500 яқин турк фирмалари фаолият кўрсатмоқда. Товар айирбошлаш ҳажми эса 1,5 миллиард долларни ташкил этмоқда. Яқин келажакда бу рақамни 5 миллиард долларга етказиш мумкин. Чунки, Ўзбекистон ер ости ва ер усти бойликларига, юксак иқтисодий салоҳият ва қудратга эга давлат.\nЎзбекистон Президенти Шавкат Мирзиёев ташаббуси билан қабул қилинган 2017-2021 йилларга мўлжалланган Ҳаракатлар стратегияси бу борада ўзининг ижобий натижаларини беришига ишонаман.\nБайрам Айтмуродов суҳбатлашди, ЎзА\n29.04.2018, 15:05 | 309 марта кўрилди


Кузатувчиларга кўра, Amazon компаниясининг Марказий Осиёга кириб келиши минтақадаги глобал савдони кучайтиради. Бу бошқа мамлакатлар билан янада фаолроқ савдо-сотиқ имкониятларини излаётган тадбиркорлар учун ажойиб янгиликдир. [Эммануел Дюнанд/AFP]\nДунёдаги энг йирик электрон тижорат майдони – Amazon илк бор Марказий Осиёлик тадбиркорларга ўз платформасидан фойдаланишни таклиф қилмоқда.\n24 майдан бошлаб Қозоғистон, Қирғизистон, Ўзбекистон, Тожикистон ва Туркманистонлик ишлаб чиқарувчилар Amazon платформасида бевосита рўйхатдан ўтиши ва ўз маҳсулотини сотиши мумкин. Илгари бу платформа улар учун ёпиқ эди.\nБу мамлакатларда яшовчи мижозлар илгари «Amazon»да рўйхатдан ўтиши ва буюртма бериши мумкин бўлса-да, Марказий Осиёга ҳамма сотувчилар ҳам етказиб бера олмас эди.\nҚозоғистон расмийлари ноябр ойидан бери «Amazon»ни Марказий Осиё бозорига олиб киришга ҳаракат қилаётган эдилар. 24 май куни куни Қозоғистон савдо ва интеграция вазири Бахит Султонов ўзининг Facebook саҳифасида музокаралар муваффақиятли якунлангани ҳақида хабар берган.\n31 май куни Олмаотада намойиш этилган «Қозоғистон» шоколади нафақат Марказий Осиёда, балки Amazon.com сайтида ҳам харидоргир. [Канат Алтинбаев]\n«Ниҳоят, 20 май ҳолатига кўра, мамлакатимиз дунёдаги энг йирик электрон тижорат платформаларидан бирига расман қўшилди», деди Султонов. «Ўзимиз билан бирга Марказий Осиёдаги қўшниларимизни ҳам торта олганимиз нур устига аъло нур бўлди.»\n«Бу биз учун жуда муҳим», дейди у АҚШ компаниясининг энг оммабоп платформалардан бири эканлиги ҳамда келажакда «электрон тижорат ривожи ва Қозоғистон маҳсулотлари экспорти истиқболлари» ҳақида сўз юритар экан.\n«Улкан бизнес салоҳияти»\nКузатувчиларга кўра, «Amazon»нинг Марказий Осиёга кириб келиши минтақадаги глобал савдони кучайтиради. Бу бошқа мамлакатлар билан янада фаолроқ савдо-сотиқ имкониятларини излаётган тадбиркорлар учун ажойиб янгиликдир.\nУ минтақадаги тадбиркорларга глобал савдо соҳасида ўз салоҳиятларини рўёбга чиқариш имконини беради, дейди «Smartgov Consulting» компаниясининг бош директори, тошкентлик Азиза Умарова.\n«Бу ҳалол, очиқ бозор, бу ерда ишбилармонларимиздан фақат инглиз тилида гапира олиш ва бизнесга ижодий ёндашиш талаб этилади», дейди Умарова.\n«Минтақамиз катта бизнес салоҳиятига эга», деб қўшимча қилди у.\nМарказий Осиё жаҳон бозорига кўп нарсалар таклиф қила олади, жумладан минтақа учун хос бўлган ноёб маҳсулотларни.\nЎзбекистон қўлда тўқилган гиламлар, бадиий каштачилик ва кулолчилик буюмлари билан машҳур.\nКоллекционерлар Қозоғистон миллий валютаси купюралари ёки эсдалик ва юбилей тангаларига буюртма беришади. Шунингдек, ширинликлар, масалан, «Қозоғистон» деб номланган маҳаллий шоколад, «Қорақум» конфетлари, сувенирлар ва бошқа эсдалик совғалари ҳам талабгир.\nЖаҳон бозорида чимкентлик ҳунармандлар тарафидан «қозоқ миллий анъаналарига хос кумушдан ишланган заргарлик буюмларига» талаб бор, деган эди «Казпочта» миллий почта хизмати раҳбари Сакен Сарсенов 2018 йил ноябр ойида Forbes.kz онлайн нашрига интервюсида.\nҚозоғистон жаҳон бозорига юзланиб, ривожланган мамлакатлар билан алоқаларини мустаҳкамлаган ҳолда савдо-сотиқни кенгайтириши лозим, дейди Нур-Султонда қурилиш материаллари билан савдо қилувчи Даулет Ахметов.\nАхметовнинг сўзларига кўра, Россия бошчилигидаги Евроосиё иқтисодий иттифоқи «чекловлар ва сунъий тўсиқлар билан мамлакат иқтисодини оғирлаштирмоқда».\n«Бизга кучли ва заиф томонларимизни тушуниб, хатолар ортидан ғалабаларга эришиб, такомиллашувимизга ёрдам берадиган реал бозор керак», деди у.\nҚирғизистонда умид катта\nБишкеклик иқтисодчи Элмира Суранчиевага кўра, Қирғизистон шак-шубҳасиз, ўз маданияти ва халқ амалий ижодини акс эттирувчи маҳсулотлар, масалан, кигиз буюмлар, безаклар ва қомуз каби ёғочдан ясалган мусиқа асбоблари билан харидорларда қизиқиш уйғотади.\n«Бундан ташқари, биз енгил саноат каби иқтисодиётнинг реал соҳаларида рақобатлаша оламиз», деди Суранчиева. «Бизнинг корхоналаримиз жуда сифатли, рақобатбардош кийим-кечак ишлаб чиқаради, уларга хорижда талаб юқори».\nҚирғизистоннинг айрим замонавий кийим-кечак брендлари Москвада ўз савдо шохобчаларига эга ва россиялик ишлаб чиқарувчилар билан муваффақиятли рақобатлашмоқда, деди у «қирғиз маҳсулотлари кўплаб таниқли брендлардан қолишмаслигини» таъкидлаб.\nАйрим кузатувчилар «Amazon»нинг Марказий Осиёдаги турмуш даражасига таъсир қилиши билан боғлиқ ижтимоий омилни қайд этмоқдалар.\n«Amazon»нинг кириб келиши Қирғизистонда электрон тижоратни ривожлантиришга ёрдам беришидан ташқари, ижтимоий-иқтисодий вазиятни ҳам яхшилайди, деган эди қирғизистонлик тадбиркор Тилек Токтоналиев 2020 йил феврал ойида Migranty.org сайтига берган интервюсида.\n«Ёшлар меҳнат миграцияси ўрнига интернет-тижоратга ўтишлари мумкин», деди у.\n«Дастурчи бўлиш шарт эмас, веб-иловалар ёки дастурлар ишлаб чиқишга ҳожат йўқ. Шунчаки механизмларни тушуниб, дунё бозорида савдо қилиш ва уйда ўтириб пул ишлаш керак.»\nРоссиянинг Wildberries майдончаси\nРоссиялик ўйинчилар ҳам Марказий Осиёга киришга ҳаракат қилиб келади, аммо бу уринишлар у қадар муваффақиятли эмас.\nМасалан, феврал ойида Қозоғистон савдо вазири Султонов Facebook саҳифасида Россиянинг Wildberry савдо майдончаси билан ишлашдаги қийинчиликлар ҳақида сўзлаган.\nРоссия ҳукумати дастлаб қозоғистонлик тадбиркорлардан Россияда компания очишни ва ўша ерда солиқ тўлашни талаб қилган, деб тушунтирди у.\nНатижада қозоғистонликлар Қозоғистонда ҳам, Россияда ҳам солиқ тўлашга мажбур эдилар, деди у.\nWildberries платформасидан қозоғистонлик мижозлар ҳам шикоят қилган эдилар.\nЎтган йили Wildberries хизматларидан фойдаланган 190 нафар мижоз Қозоғистон савдо ва интеграция вазирлигининг Истеъмолчилар ҳуқуқларини ҳимоя қилиш қўмитасига шикоят қилган.\nУларнинг сўзларига кўра, сайт қайтариб берилган буюмларнинг пулини қайтармаган – жами 7 миллион тенге (16375 АҚШ доллари) – бу ҳақда Савдо ва интеграция вазирининг ўринбосари Асел Жанасова декабр ойида «Интерфакс» билан суҳбатида айтиб ўтган.\nКейинроқ, Қозоғистон идорасининг аралашувидан сўнг, Wildberries бу пулларнинг катта қисмини эгаларига қайтарган эди.\nҚирғизистонлик иқтисодчилар ва тадбиркорларнинг ишонишича, «Amazon» маҳаллий бизнесга тараққиётнинг янги даражасига кўтарилиш имконини бериши мумкин.\nБу Божхона иттифоқининг босимини камайтиради.\nБиз энг йирик савдо платформасидан фойдаланиш ҳуқуқига эга бўлдик; бу иқтисодиёт учун катта плюс.


Отдел археологии каменного века и раннего железа\nЎзбекистон Республикаси Фанлар академияси Миллий археология маркази Я. Ғуломов номидаги Самарқанд археология институти “Тош ва илк метал даврлари археологияси” бўлими Ўзбекистон Республикаси Президентининг 2017 йил 17 февралдиги №ПП–2789 қарори билан ташкил этилган бўлиб, Марказнинг асосий илмий бўлинмларидан бири сифатида ўз фаолиятини Марказ ва Институт раҳбариятининг илмий- услубий раҳбарлигида амалга оширади.\nБўлим катта тарихий босқични ўз ичига олган тарихда ибтидоий, илк метал ва империялар даврлари деб ном олган (бундан 1,5 млн йил олдин – эрамиздан аввалги IV-V асрлари) жараёнларни моддий маданият намуналари асосида ўрганишни ўз олдига асосий мақсад қилиб қўйган. Бўлим хронологик жихатдан қадимги тош даври (палеолит, мезолит, неолит), энеолит, бронза, илк темир даврларини ўз ичига олади.\nБўлим олдида қуйидаги вазифалар туради:\nЎзбекистон ҳудудидаги тош, илк метал ва антик даврлари ёдгорликларини тизимли ўрганиш; ёдгорликларда аниқланган моддий маданият намуналарини илмий-техниканинг сўнги ютуқлари асосида комплекс тадқиқ қилиш ва уларни таҳлил этиш, олинган натижаларни эълон қилиш; юртимиздаги стратификациялашган ёдгорликларни аниқ фанлар услублари ёрдамида даврлаштириш; ўрганилаётган даврда кўҳна ишлаб чиқариш технологияларини замонавий услублар (дендрохронология, трасология, антропология, этнография) ёрдамида тадқиқ қилиш; Ўзбекистон ҳудудидан топилган санъат намуналарини тизимлаштириш (петроглифлар). Бунинг учун мамлакатимиздаги барча ёдгорликларни рўйхатга олиш, уларни даврлаштириш; ноёб топилмалар каталогини тузиш ва чоп этиш; Ўзбекистонда тош, илк метал ва антик даврлари археологик ёдгорликларининг жаҳон тарихи тизимидаги ўрнини ҳамда ролини аниқлаш.\nТош, илк метал, антик даврларида рўй берган сиёсий, ижтимоий-иқтисодий, маданий ва диний жараёнларни ўрганиш бўлим олдидаги асосий вазифалардан ҳисобланади. Асосий эътибор қадимги деҳқончилик, илк шахарлар ва дастлабки давлатчилик хусусиятларини ўрганишга қаратилган.


Ироқда бир нечта портлаш содир этилди\n26 июн 2022, Тошкент вақти: 13:07\nИроқда жума куни содир этилган портлашда камида 11 одам ҳалок бўлди, 40 одам яраланди.\nИккита портлаш Диёла вилоятининг Канон шаҳрида содир этилган. Бомба суний мусулмонлар масжиддан жума намозини ўқиб чиқаётган бир пайтда портлатилган. Яна бир бомба эса бир неча дақиқа ўтганидан сўнг Бағдоддаги шиалар масжиди олдида портлади. Бу портлаш оқибатида 8 одам яраланди.\nДиёла вилоятида суний мусулмонларга қарши уюштирилган яна бир портлашда эса 7 одам яраланган.


Масиҳий муаллим: Галатияликларга ёзилган мактуб талқини (1:10-11)\n“Энди мен инсонлaрдaн мaқтов излaяпмaнми, ёки Xудодaнми? Нaҳотки инсонлaргa ёқмоқчи бўлсaм? Aгaр мен ҳaли ҳaм инсонлaргa ёқмоқчи бўлгaнимдa эди, Мaсиҳнинг қули бўлолмaс эдим!”\nПавлус бу оятда одамларга ёқмоқчи ёки манзур бўлишни изламаяпман дейди, чунки акс ҳолда у Масиҳга қул бўла олмас эди.\nИнсон, ўз табиатига асосан, бошқа одамларга манзур бўлишни ва уни бошқалар ёқтиришини истайди; кўпчилик буни табиий ёки оддий ҳол, деб баҳолашган бўлар эди. Бироқ Инжил Хушхабарига келганда бу ҳол ўзгариши керак, чунки Исо хушхабари, ўз номига биноан “хуш” ёки “яхши” хабар бўлса ҳам, гуноҳкор одамни маҳкум қилади, шунинг учун гуноҳкор учун нохуш хабар бўлиб туюлади. Бу инсоннинг гуноҳкор табитатига ёқмайди, шунинг учун одам ўзини ноқулай ҳис қилади ва шу хушхабарни рад этиб, ундан қочади, баъзилар унга қарши чиқадилар; ёки у хушхабарни қабул қилади ва нажот топади; ана шунда бундай одам учун Инжил чиндан ҳам хушхабар бўлади.\nТабиий одам Худога манзур бўлишни истамайди (манзур бўлолмайди ҳам), балки бунинг ўрнига ўзи ёки бошқа одамлар тузган қонун-қоидалар орқали Худога яқинлашмоқчи бўлади. Аниқроғи, Худо инсонга Худога манзур бўлиш истагини беради, лекин бунга эришиш учун башарий табиатли одам Худо танлаган йўл эмас, балки инсоний йўл орқали юради. Бунга Ҳобил ва Қобил (ёки Каин ва Авел) мисол бўла олади. Худога яқинлашиш учун Худонинг йўли билан юриш керак; буни эса биз Худо берган Муқаддас Китобдан билиб оламиз. Кўпинча одамлар айнан Муқаддас Китобдаги айрим оятларни ўзлари учун қонун қилиб оладилар, бу ҳам Худо иноятидан узоқлашишга олиб келади.\nШундай қилиб, Худога манзур бўлиш учун инсон фақат Исо Масиҳга ишониши ва Унга эргашиши керак, яъни Масиҳнинг қули бўлиши керак. Албатта Худога манзур бўламан деган одамга шайтон ҳам, башарий одамлар ҳам қаршилик қиладилар, аммо Худонинг Ўзи унинг ёнини олади, уни қўриқлайди ва етаклайди ҳамда унга илоҳий қонунларни бажариш учун куч беради, шунинг ўзи етарли.\nДемак, биз ҳам Павлусдан ўрнак олиб, одамларга хушхабарни айтганимизда уларга ёқишга ҳаракат қилмасдан; инжил хабарини бузмасдан, қандай ёзилган бўлса, шундай равишда айтишимиз керак. Фақат шунда хушхабар орқали Худо одамларга таъсир қилади ва ишонганларга нажот беради.\n“Эй биродaрлaр, сизлaргa эълон қилмоқдaмaн: мен тaрғиб этaётгaн Инжил инсон ижоди эмaс”.\nГалатиялик масиҳийлар тўғри йўлдан оғишни бошлашган бўлсада, Павлус уларга “биродарлар” деб мурожаат қиляпти. Чунки нажот топган киши Худонинг фарзанди бўлади ва шу билан бирга бошқа Худо болалари учун “биродар” ёки “опа” бўлиб ҳисобланади. Масиҳий гуноҳ қилсада, нажотини йўқотмайди; фақат галатияликларга ўхшаб ёлғон таълимотга ишониш орқали у нажот йўлидан оғиб кетиши мумкин, яъни тўғри йўлдан орқага сирпаниб кетади. Бу эса жуда хавфли аҳвол бўлиб, инсон тўғри йўлга қайтиб келмаса, охири Исодан воз кечиб, илгаридек дўзаҳий бўлиб қолади.\nШу оятдан бошлаб Павлус ниманидир Галатияликларга билдирмоқчи эканлигини айтади. Биз руҳий ҳаётимизда аввал айрим нарсаларни билишимиз керак, кейин шу билим асосида биз ишонамиз ва Худо ҳаётимизда Ўз ишини бажаради. Демак қуйидагиларни билишимиз керак:\nПавлус тарғиб қилган инжил одамлар томонидан яратилмаган, инсон фикри ижоди эмас. Яъни бу Худонинг инжил хабарига инсон ҳеч нарса қўшмаган эди. Балки дунё яратилишидан аввал Худо режа тузган бўлиб, унга асосан Исо гуноҳ учун хочда ўлиши шарт эди (1-Бутрус 1:19-20), кейинчалик Худо шу режасини аста-секин ошкора қилиб борди ва тахминан 2000 йил олдин нихоят Исо шу режани амалга оширди. Шу режа ва Исо қилган иш ҳақидаги хабар Инжил хушхабари дейлади.\nИнжил сўзи юнонча “евангелион” сўзидан олинган бўлиб, оддий қилиб айтганда “хуш хабар” деган маънони англатади. Албатта ўзбекчадаги инжил сўзи евангелион сўзининг бузилиб айтилган шакли, лекин шундай бўлсада, кўп одамлар шу сўзга ўрганиб қолгани учун, биз ҳам шу сўзни ишлатамиз. Шу билан бирга бу сўзнинг тарихи ва маъносини билганимиз яхши. Бундан ташқари яна кўпгина бошқа сўзлар шундай равишда бузилиб таллафуз қилинади, бироқ юқорида айтганимиздек, кўп одамлар фақат шундай талафуз қилгани учун, биз ҳам шу сўзларни ишлатишга мажбурмиз.


Болалигидан самолётларни яхши кўрган дунёнинг энг машҳур аниматорларидан бири — буюк япон режиссёри Хаяо Миязаки ҳикояси - Daryo\n21:44, 14.11.2021 16993\nАниме мавзуси ҳақида гап кетганда Хаяо Миязаки ижодига назар ташламасликнинг иложи йўқ: у анимеларидаги ранглар уйғунлиги, нозик дид билан танланган мусиқа, сеҳрли олами билан бутун дунёга танилган буюк режиссёрдир. Миязакининг мультфильмлари бир қарашда болаларга аталгандек туюлиши мумкин, лекин улар нафақат ажойиблиги, балки катталарни ҳам ўзига тортадиган чуқур маънога эга экани учун севиб томоша қилинади.\nЯпониянинг миллий рамзи ва бутун дунё тан олган даҳо\nМиязаки — Японияда ҳам, дунёда ҳам оламшумул машҳурликка эришган аниматор. Эҳтимол, режиссёрнинг иши анъанавий япон мотивларини глобал мавзулар билан моҳирона уйғунлаштира олгани учун ҳам нафақат японларга, балки бошқа мамлакатлар томошабинларига ҳам тушунарли ва кўнгилга яқин бўлгандир.\nМиязаки студиясида ишлаб чиқарилган биринчи фильм — «Лапута — самовий қалъа» (1986) унга молиявий муваффақият ва томошабинлар муҳаббатини олиб келди. «Руҳлар олами» (2001) анимеси эса япон киноси тарихидаги энг юқори даромад келтирган фильм бўлди – у деярли 380 миллион доллар йиғди. Бу фильм, шунингдек, BBC талқинига кўра, барча даврларнинг 100 та энг яхши хорижий фильмлари рўйхатига кирган ягона аниме фильм ҳисобланади.\n«Руҳлар олами» фильми\n1985 йилда Хаяо Миязаки ва Исао Такаҳата шахсий студия — Studio Ghibli’га асос солишган. Студиянинг кўплаб фильмлари Animage Gran-pri мукофотига сазовор бўлган. Студия номи Миязаки томонидан танланган бўлиб, арабча «иссиқ чўл шамоли» (قبلي, ghiblī) деган маънони англатади.\nҲозирда Токиода Миязаки ижоди ва умуман олганда, анимацияга бағишланган Studio Ghibli’нинг бутун бошли музейи мавжуд.\nМузей аниме тарихи ҳақида ҳикоя қилади, студиянинг машҳур фильмларининг кадрорти жараёнлари тасвирланган ва музей учун махсус тайёрланган қисқа метражли фильмларни кун бўйи намойиш этади. Музейда ёзувчининг машҳур асарлари услубида яратилган болалар учун махсус хона ҳам мавжуд: бу ерда ҳатто «Тоторо»даги мушук-автобус ҳам бор.\nМиязаки Япониядан бошқа мамлакатларда ҳам жуда машҳур. Унинг ижоди кўплаб Ғарб юлдузлари томонидан юқори баҳоланади. Масалан, Илон Маск «Малика Мононоке»ни яхши кўришини, бошқа юлдузлар — Уилл Смит, Канье Уэст, Роберт Паттинсон, Робин Уильямс, Киану Ривз эса Миязаки фильмларига бўлган муҳаббатларини тан олган.\nМиязаки асарлари профессионал ҳамжамият томонидан ҳам эътироф этилган: 1997 йилда чиқарилган «Малика Мононоке» унга катта шуҳрат келтирди — Миязаки Американинг «Энни» мукофотига номзод бўлди. «Руҳлар олами» фильми 2003 йилда «Энг яхши анимацион фильм» номинациясида «Оскар»ни қўлга киритиб, Берлин кинофестивалида «Олтин айиқ» мукофотига сазовор бўлди.\nМиязакига кимлар тақлид қилади ва ундан илҳомланади?\nМиязаки таниқли режиссёр ва аниматорга айлангач, у нафақат ўзининг ватани Японияда, балки хорижда ҳам кўплаб ёш муаллифларнинг илҳом манбайига айланди.\nАгар унинг таъсири ҳақида гапирадиган бўлсак, гапни Studio Ghibli’дан бошлаш лозим. Студия фильмларининг аксарияти ижодкорларнинг ўзлари томонидан суратга олинган, аммо сўнгги пайтларда Ghibli’да бошқа муаллифларнинг кўплаб ижод намуналари ҳам пайдо бўла бошлади.\nХаяо Миязаки услуби ва анъаналарининг асосий давомчиларидан бири унинг ўғли — Горо бўлиб, унинг фильмографиясида Studio Ghibli томонидан чиқарилган иккита тўлиқ метражли картина — «Ер денгизи эртаклари» (2006) ва «Кокурико ёнбағирлари бўйлаб» (2011), 26-қисмли аниме-сериал «Рони — қароқчи қизи» (2014) ва «Ая ва жодугар» (2020) экран юзини кўрган. Бу фильмларда ҳам ўзига хос расм чизиш услуби ва бир-бирига ўхшаш мавзулар — антимилитаризм, экология муаммоларини кўриш мумкин.\nХудди шу студияда Миязаки раҳбарлигида яна бир режиссёр Хиромаса Ёнебаяши ўз истеъдодини юзага чиқарган. У «Ариэти — Лиллипутлар мамлакатидан» (2010) ва «Марни ҳақида хотиралар» (2014) фильмларини суратга олган, бу анимеларда ҳам Миязаки таъсири яққол сезилади: қаҳрамон-қизлар, табиатга муҳаббат, сеҳрли манзаралар. Кейинчалик Хиромаса Йонебаяши студияни тарк этди, лекин барибир устозининг услуби бўйича фаолият юритишда давом этди: унинг янги «Мари ва жодугар гули» асари услуб жиҳатдан Миязакининг «Жодугарнинг етказиб бериш хизмати» мультфильмига жуда ўхшайди.\nЗамонавий япон анимациясининг яна бир устаси — Макото Шинкаяни («Сониясига беш сантиметр», «Булутлар ортида» ва бошқалар) «янги Миязаки» деб аташади. Унинг ўзи ҳам ижодида Ghibli асосчисининг таъсири катта бўлганини тан олади. Бу, айниқса, унинг «Унутилган овозларни тутувчилар» асарида яққол сезилади. Мазкур фильм ва Миязакининг «Ҳаракатланувчи қалъа» картинаси ўртасидаги умумий ассоциацияларни кўриш мумкин.\n«Унутилган овозларни тутувчилар»\nМиязаки Ғарб аниматорларига ҳам яхшигина илҳом берди. Мисол учун, Американинг Pixar студиясининг таниқли режиссёри, кўплаб Pixar мультфильмлари продюсери, «Автомобильлар» ва «Ўйинчоқлар тарихи» мультфильмлари яратувчиси Жон Лассетер кўп йиллардан бери Миязаки билан дўст бўлиб, Миязаки ижодидан ҳайратланиши ва ундан илҳомланишини таъкидлайди. Айнан Миязаки туфайли у анимация нафақат болаларга, балки барча ёшдаги томошабинларга ҳам ёқадиган универсал жанр эканини англаган.\nPixar’нинг яна бир режиссёри Пит Доктер ҳам Миязакининг ашаддий мухлиси ҳисобланади. У ҳатто устанинг иш жараёнини шахсан ўзи кузатиш учун Японияга ҳам келган. Доктер фильмларида ҳам бироз бўлса-да, Миязаки таъсири сезилади – унинг ҳам персонажлари оддий одамлар бўлмайди («Тепага» мультфильмидаги кекса одам), қизларни асосий қаҳрамонга айлантиришдан қўрқмайди («Бошқотирма») ва ҳатто йиртқич ҳайвонлар ҳам меҳрибон бўлиши мумкинлигини кўрсатиб бера олади («Махлуқлар корпорацияси»).\nМиязаки суратларни ҳеч қандай 3D’сиз, фақат қўл меҳнати билан чизади\nХаяо Миязаки синчков рассом: у аввалига ўз персонажларини кашф қилади ва қоғозга эскизини чизади, шундан кейингина уларни экранга ўтказади. Шунинг учун ҳам фильмлари устида бутун бир аниматорлар жамоаси ишлаётган бўлса-да, ҳар бир асар унинг қўли билан яратилган, дейишимиз мумкин.\nҒарб аниматорларидан фарқли ўлароқ, Миязаки ўз асарларида 3D, замонавий технологиялар ва махсус эффектлардан деярли фойдаланмайди. Режиссёр ландшафтлар, кундалик ҳаёт ва атрофдаги дунё тафсилотларини тасвирлашга катта эътибор беради.\nМиязаки фильмлари устида ишлаганда ландшафтлар прототипларини топиш учун кўп саёҳат қилади. Мисол учун, «Малика Мононоке» анимесини яратишда у Яку ороли манзараларидан, «Ҳаракатланувчи қалъа»да эса Франциянинг Колмар ва Рикевир шаҳарлари ландшафтларидан илҳомланган.\nФото: Яку ороли ва «Ҳаракатланувчи қалъа» картиналаридаги манзаралар\nМиязакининг чизиш услуби ҳозирги замонавий япон аниматорларига, айниқса, бир қолипдаги аниме-сериаллар яратадиганларга ўхшамайди. Унинг персонажларининг қоматлари тўғри нисбатларга эга: катта-катта кўзлар, ҳаддан ташқари бўрттирилган тана аъзолари ва турли рангдаги соч турмаклари йўқ. Унинг ижоди Ғарб анимациясидан сезиларли даражада фарқ қилади — Миязаки кўпроқ сокин ва табиий ранглардан фойдаланади, у ҳар бир майда деталга, сурат атмосферасини чизишга катта аҳамият беради.\nМиязаки анимесининг тўртта асосий мавзуси\nМиязакидан интервью олган машҳур кинотанқидчи Антон Долиннинг сўзларига кўра, режиссёр ўтган асрнинг 80—90 йилларидаёқ биз бугунги кунда муҳокама қилаётган кўплаб замонавий ижтимоий мавзуларни олдиндан кўра олган: экологик муаммолар, феминизм, антимилитаризм ва дунёнинг «оқ-қора»лигини қабул қилмаслик.\n«Шамоллар водийсидан келган Навсикая»ни эсланг: дунё одамларга ўзларининг айби туфайли экологик фалокат билан таҳдид қилмоқда. «Малика Мононоке»да қурол кўтарган одамлар дарахтларни йўқ қилади, кейин эса ўрмон руҳлари билан жанг қилишади.\nМиязаки тараққиётни унчалик ёқтирмайди: у смартфонлардан фойдаланмайди, телевизор кўрмайди. Ўзининг айтишича, агар Япония қашшоқлашиб, ишлаб чиқувчилар банкрот бўлса-ю, «ердан ёввойи ўтлар униб чиқса» режиссёр бундан фақатгина хурсанд бўлади.\nХаяо Токорозава шаҳрида ташкил этилган National Trust of Totoro қўриқхонасига 3 миллион доллар хайрия қилган. Режиссёр бир вақтлар шу шаҳарда яшаган ва «Менинг қўшним Тоторо» фильми воқеалари айнан шу ерда бўлиб ўтади. Токорозава ҳозирда Токионинг «сокин тумани» бўлиб, фаоллар уни турли хил қурилишлардан сақлаб қолишга ҳаракат қилмоқда. Миязаки National Trust of Totoro’га акварелда ишланган Тоторони совға қилган: энди қуёнсимон сичқон бу жойнинг расмий рамзи ҳисобланади.\nМиязаки қаҳрамонларининг аксарияти кучли, жасур қизлардир ва бу Ghibli студиясининг биринчи иши — «Шамоллар водийсидан келган Навсикая» картинасидан бери шундай бўлган. Фильмда ёш малика урушаётган халқларни яраштиришга ва бутун дунёни қутқаришга интилади.\nБу анъана унинг бошқа асарларида ҳам давом этади.\n«Менинг қўшним Тоторо»да ўрмон руҳи фақат иккита кичик қизгагина кўринади; «Лапута — самовий қаср» фильмида Сита исмли қиз сирли учиб юрувчи оролни топиши ва дунёни қутқариши керак бўлади.\n«Лапута — самовий қаср» фильми\n«Руҳлар олами» фильмида бош қаҳрамон нафақат ўзини, балки ота-онасини, шунингдек, ёш сеҳргарни ҳам қутқариши лозим. «Ҳаракатланувчи қалъа»да ўзига ишонмайдиган қиз кучли қаҳрамонга айланади ва ҳаммани – қудратли сеҳргар ва жодугарларни, олов жини ва ҳатто дунёни қутқаради.\nМиязакининг ўзи бу ҳақда шундай дейди: «Менинг кўп фильмларимда кучли қаҳрамонлар бор — довюрак, ўзига ишонган қизлар, улар бутун қалби билан ўзари эътиқод қўйган нарса учун курашадилар. Уларга дўст ёки ёрдамчи керак, лекин ҳалоскор эмас. Мен ҳар бир аёл эркаклар каби қаҳрамон бўлишга қодир эканига ишонаман».\nМиязаки урушга нисбатан икки ёқлама муносабатда. Бир томондан, у урушни ҳар томонлама қоралайди ва у қандай даҳшатли оқибатларга олиб келишини кўрсатади. Биз буни урушларда ўзини йўқ қилиб юборишига оз қолган инсоният ҳақидаги мультфильм «Шамоллар водийсидан келган Навикая»да кўришимиз мумкин.\nБошқа томондан, у доимо муаммога турли томонлардан қарашга ҳаракат қилади. Шунинг учун у «Шамол кўтарилмоқда» фильмини Иккинчи жаҳон уруши арафасида ҳарбий самолётларни лойиҳалаштирган авиаконструктор Жиро Хорикосига бағишлади. Антон Долинга берган интервьюсида режиссёр Италияда авиаконструктор Барон Капронини фашист деб ҳисоблашларини, аммо у учун Капрони фақатгина «фантазёр ва ихтирочи» эканини таъкидлайди.\nФото: Жиро Хорикоси ва «Шамол кўтарилмоқда» фильми қаҳрамони\nУмуман олганда, Миязаки болалигидан самолётларни яхши кўради: унинг отаси самолёт қисмларини ишлаб чиқарадиган завод раҳбари бўлган. Шунинг учун Миязаки учун парвоз қилувчи одамларни ёвуз сифатида тасвирлаш жуда мушкул иш.\nМутлақ ёвузликнинг йўқлиги\nХаяо Миязаки фильмларининг яна бир муҳим жиҳати шундаки, унда бир ёқлама салбий образлар йўқ. Ҳатто жодугарлар, ёвуз руҳлар ва йиртқич ҳайвонлар ҳам меҳр ёки ҳамдардлик кўрсатадилар. Масалан, «Ҳаракатланувчи қалъа»даги даҳшатли жодугар, кейинчалик меҳр ва ғамхўрликка лойиқ бўлган зарари тегмайдиган кампирга айланади. Ёвуз иблис фитратида эса мафтункор сеҳргар Ҳоул яширинган бўлиши ҳам мумкин.\nРежиссёр томошабинларни (айниқса, болаларни) дунёни оқ-қорага ажратмасликка, ёмонликдан ҳам яхшилик топишга ҳаракат қилишга чақиради. Энг муҳими, ҳар бир инсоннинг ички дунёси мураккаб эканини тушунтиришга ҳаракат қилади.\nКинотанқидчи Антон Долиннинг таъкидлашича, Японияда Миязакини ҳамма жойда учратиш мумкин: ҳар бир дўконда унинг ўзи ва қаҳрамонлари тасвири туширилган маҳсулотлар бор: рўзғор буюмларидан тортиб, ниқобларгача.\nҲозирда буюк япон режиссёри ёзувчи Гензабуро Ёсинонинг худди шу номдаги китоби асосида суратга олинаётган «Қалайсиз?» номли янги мультфильм устида ишламоқда.\nМиязаки ҳозирда ишлаётган янги мультфильм воқеалари асосланган китоб муқоваси\nМультфильм 2021 йилда экранларга чиқиши кутилмоқда. Фильмда биттагина китобни жуда яхши кўрган 15 ёшли ғайриоддий ўсмир ҳақида ҳикоя қилинади. Ҳозирда сюжет тафсилотлари ҳақида бошқа маълумотлар йўқ, нима ҳам дердик, буюк япон режиссёридан ҳайратимизга сабаб бўлувчи яна бир мультфильмни интиқлик билан кутиб қоламиз.\nБуюк япон режиссёри Миязаки мультфильмлари ёрдамида ҳал қилиш мумкин бўлган болалардаги муаммолар\n19:48 Бугун 247\n19:36 Бугун 1853\n19:24 Бугун 1961\n18:54 Бугун 10039\n12:09, 25.01.2022 106428\n00:52 Бугун 80944\n00:19 Бугун 71327\n02:41 Бугун 68529


Ногиронлиги бўлган шахсларга хизмат кўрсатадиган ахборот-кутубхона муассасаларини жиҳозлаш меъёрлари тўғрисидаги низомни тасдиқлаш ҳақида\n2796 Ўзбекистон Республикаси Маданият вазирлиги 14/03/2019 29/03/2019 0\nЎзбекистон Республикаси Вазирлар Маҳкамасининг 2018 йил 18 сентябрдаги “Ногиронлиги бўлган шахсларга ахборот-кутубхона хизмати кўрсатиш тизимини такомиллаштириш тўғрисида”ги 739-сон қарори,\nчора-тадбирлар дастурининг 1-бандига мувофиқ Ўзбекистон Республикаси Маданият вазирлиги, Ўзбекистон Республикаси Молия вазирлиги, Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги қарор қилади:\n1. Ногиронлиги бўлган шахсларга хизмат кўрсатадиган\nахборот-кутубхона муассасаларини жиҳозлаш меъёрлари тўғрисидаги низом иловага мувофиқ тасдиқлансин.\nЎзбекистон Республикаси Маданият вазирлиги, Молия вазирлиги,\nва оммавий коммуникациялар агентлигининг\nНОГИРОНЛИГИ БЎЛГАН ШАХСЛАРГА ХИЗМАТ КЎРСАТАДИГАН\nАХБОРОТ-КУТУБХОНА МУАССАСАЛАРИНИ ЖИҲОЗЛАШ МЕЪЁРЛАРИ ТЎҒРИСИДАГИ\nМазкур низом ногиронлиги бўлган шахсларга хизмат кўрсатадиган махсус ахборот-кутубхона муассасаларида қўлланиладиган жиҳозлар номенклатурасини, уларга қўйиладиган техник талабларни белгилайди.\n1-боб. Фонд стеллажлари (бир ва икки ёқламали)\nБрайл шрифтидаги ва босма ҳарфли китоблар стеллажининг каркас қисми ёпиқ ҳолда, металлдан, токчалари МДФ, ЛДСПдан (ёки нашрларга зарар келтирмайдиган бошқа турдаги замонавий хом ашёлардан) ясалади ва эҳтиёжга кўра бир ёки икки тарафлама китоб жойлаштиришга мослаштирилади.\nСтеллажнинг бўйи – 202 см, пастки токчаси полдан 15 см баландликда ва оралиқ баландлиги 35 см бўлган бешта токчадан иборат бўлади. Токча доскасининг узунлиги 100 см, эни 60 см, (бир томонли жавонда 30 см), қалинлиги 2 см, токча ўртасига ўрнатиладиган оралиқ тўсиқнинг баландлиги 20 см, узунлиги 100 см, қалинлиги 2 см ни ташкил этади. Токчалар мустаҳкамлигини таъминлаш мақсадида, улар токча тагидан ўтказилган горизонтал каркасларга мустаҳкамланади.\nСтеллаж каркасларининг ташқи қисмида полдан баландлиги 155-170 см бўлган масофада, жавоннинг иккала томони учун, альбом шаклида ёнма-ён жойлашган, жавонга мустаҳкамланган А4 форматдаги ламинат (ёки бошқа турдаги мос хомашё) чўнтаклар жойлаштирилади.\nҲар бир стеллаж 5 қатор токчалар бўлиб, 6-токча устқурма (том) вазифасини ўтайди ва бу токча пластикдан ясалади (физик омиллардан ҳимояланиш мақсадида). Ушбу токчага китоблар қўйилмайди. Бир токчанинг сиғими босма ҳарфли адабиётлар учун\n30-32 дона китобни, Брайль ёзувидаги китоблар учун 12-15 китобни ташкил этади.\nБир томонлама стеллажнинг ўлчамлари юқоридаги тегишли ўлчамлар асосида олинади ва стеллажнинг орқа қисми МДФ, ЛДСП билан тўлиқ қопланади.\nТурли ахборот ташувчилар (CD, DVD) учун китоб стеллажининг каркас қисми ёпиқ ҳолда МДФ, ЛДСПдан ясалади ва эҳтиёжга кўра бир ёки икки тарафлама китоб жойлаштиришга мослаштирилади.\nСтеллажнинг бўйи – 202 см бўлиб, пастки токчаси полдан 15 см баландликда ва оралиқ баландлиги 25 см дан бўлган еттита токчадан иборат бўлади. Токча доскасининг узунлиги 100 см, эни 54 см, (бир томонли жавонда 27 см), қалинлиги 2 см, токча ўртасига ўрнатиладиган оралиқ тўсиқнинг баландлиги 15 см, узунлиги 100 см, қалинлиги 2 см ни ташкил этади.\nКаркасларининг ташқи қисмида полдан баландлиги 155-170 см бўлган масофада, стеллажнинг иккала томони учун, альбом шаклида ёнма-ён жойлашган, стеллажга мустаҳкамланган А4 форматдаги ламинат (ёки бошқа турдаги мос хомашё) чўнтаклар жойлаштирилади.\nҲар бир китоб жавонида 7 қатор токчалар бўлиб, 8-токча устқурма (том) вазифасини ўтайди ва бу токча пластикдан ясалади (физик омиллардан ҳимояланиш мақсадида). Бу токчага китоб қўйилмайди. Бир токчанинг сиғими турли ахборот ташувчилар (CD, DVD) учун 50-60 донани ташкил этади.\nАсосий фондда сақланадиган гезета ва журналлар учун стеллажларининг каркас қисми ёпиқ ҳолда металлдан, токчалари МДФ, ЛДСП дан (ёки нашрларга зарар келтирмайдиган бошқа турдаги замонавий хом ашёлардан) ясалади.\nСтеллажнинг бўйи – 202 см бўлиб, пастки токчаси полдан 15 см баландликда ва токчалар орасидаги баландлик 35 см ни ташкил этади. Токча доскасининг узунлиги 100 см, эни 50 см, қалинлиги 2 см. Стеллаж каркасларининг ташқи қисмида полдан баландлиги 155-170 см бўлган масофада, унинг иккала томони учун, альбом шаклида ёнма-ён жойлашган, стеллажга мустаҳкамланган А4 форматдаги ламинат (ёки бошқа турдаги мос хомашё) чўнтаклар жойлаштирилади.\nҲар бир стеллажда 5 қатор токчалар бўлиб, 6-токча устқурма (том) вазифасини ўтайди ва бу токча пластикдан ясалади (физик омиллардан ҳимояланиш мақсадида). Ушбу токчага китоблар қўйилмайди. Бир токчанинг сиғими уч номдаги матбуот нашрларига мўлжалланади.\nАсосий фондда сақланадиган Брайл шрифтидаги журналларни жойлаштириш учун тайёрланадиган стеллажлар ўлчами, бўртма нуқтали китобларга мўлжалланган стеллажлар ўлчамидан олинади.\nЎқув залидаги китоб ва вақтли матбуот нашрларини жойлаштиришда ўлчамлари юқорида келтирилган бир ёқламали стеллажлардан фойдаланилади. Зарурат туғилганда стеллажнинг энг пастки токча юзига икки табақали эшик ўрнатилиши ва айрим ҳолларда стеллаж юзининг қолган юқори қисми ойнали эшиклар билан ёпилиши мумкин. Бу турдаги стеллажлардан барча бўлимларда ҳужжатларни жойлаштириш учун фойдаланиш мумкин.\n2-боб. Кўргазма витриналари\nКўргазма витриналаридан асосан фойдаланувчиларга хизмат кўрсатиш бўлими абонемент ва ўқув залларида нашрлар кўргазмаларини ташкил этишда фойдаланилади. Кўргазма витринаси 4 қаторли бўлиб, умумий баландлиги ердан 175 см, ҳар бир қаторнинг узунлиги 80 см ни ташкил этади. Кўргазма жавони ЛДСП ашёсидан ясалиб пастки қаторнинг полдан баландлиги 25 см, пастдан юқорига қараб ҳисобланганда\n1, 2, 3 токчаларнинг оралиқ баландлиги 35 см, охирги 4 токчанинг баландлиги 45 см ни ташкил этади. Барча токчалар 45 градус даражадаги қияликда бўлиб, токча асосининг кенгли 6 см да, токчаларнинг олд қисмига китоблар тушиб кетмаслиги учун 4 смли карнизлар ўрнатилади.\nКўчма кўргазма витринаси енгил вазнли ёғоч ашёсидан (МДФнинг юпқа хили) ёки нашрларга зарар бермайдиган металлдан ясалади. Кўргазманинг умумий баландлиги 160 см, токча узунлиги 80 см, пастки қаторнинг полдан баландлиги 15 см дан камаймаслиги керак. Токчалар сони талабга кўра 3-5 қатордан иборат бўлади. Кўргазма витринаси ташиб юришга қулай шаклда йиғиладиган бўлиши керак. Талаб ва эҳтиёжларга қараб кўргазма витринасининг шакли турли замонавий кўринишларда тайёрланиши мумкин.\n3-боб. Каталоглар бюроси\nБрайл шрифтидаги карточкалар каталоги бюроси ёғоч ёки ҳужжатларга зарар етказмайдиган махсус металлдан ясалади, умумий баландлиги 150 см, эни 88 см, кенглиги 40 см катталикда бўлади, каталогнинг пастки токчаси полдан 52 см баландликда жойлашади.\nКаталог бюросида 6 та қатор, ҳар бир қаторда 4 донадан қутилар жойлашади. Ҳар бир қутининг баландлиги 15,5 см, эни 22 см. Каталогнинг пастки қисмидан юқорига қараб жойлаштирилган 3 қатор қутидан кейин қалинлиги 5 см узунлиги 88 см, кенглиги 40 см бўлган яхлит тортма (доска), юқорисига эса 3 қатор қути жойлаштирилади.\nКаталог карточкаларини бирлаштириб туриши учун, қутининг ташқи қисмидан ички қисмига йўналган металл стержен ўрнатилиши ва ушбу стержен доимий равишда карточкаларни каталогга жойлаштириб бориш учун тортмадан ечиб олиниб, қайта ўргатишга мўлжалланган бўлади. Тортма юзасининг юқори қисмига, стерженга бириктирилган тутқичдан 1 см баландликда, тортма ичига жойлаштирилган ҳужжатлар ҳақидаги умумий маълумотни кўрсатиб турувчи ёрлиқни жойлаштириш учун, ламинатланган чўнтакчалар ўрнатилади.\nБосма ҳарфли карточкалар каталоглари бюроси ёғоч ёки ҳужжатларга зарар етказмайдиган махсус металлдан ясалади, умумий баландлиги 150 см, эни 82,5 см, кенглиги 40 см ва каталогнинг пастки токчаси полдан 40 см баландликда бўлади.\nКаталоглар бюросида 10 та қутилар қатори бўлиб, ҳар бир қаторда 5 донадан қути жойлашади. Ҳар бир қутининг баландлиги - 10,5 см, эни 16,5 см. Каталогнинг пастки қисмидан юқорига қараб жойлаштирилган 5 қатор қутидан кейин қалинлиги 5 см узунлиги 82,5 см, кенглиги 40 см бўлган яхлит тортма (доска), юқорисига эса 5 қатор қути жойлаштирилади. Каталог карточкаларини бирлаштириб туриши учун, қутининг ташқи қисмидан ички қисмига йўналган металл стержен ўрнатилиши ва ушбу стержен доимий равишда карточкаларни каталогга жойлаштириб бориш учун тортмадан ечиб олиниб, қайта ўргатишга мўлжалланган бўлади. Тортма юзасининг юқори қисмига, стерженга бириктирилган тутқичдан 1 см баландликда, тортма ичига жойлаштирилган ҳужжатлар ҳақидаги умумий маълумотни кўрсатиб турувчи ёрлиқни жойлаштириш учун, ламинатланган чўнтакчалар ўрнатилади.\n4-боб. Китоб бериш кафедраси, бир кишилик ўқиш столи, иш столи, стул, кресло, китоб ташувчи аравачалар\nАбонемент залида ва ўқув заллларидаги китоб бериш кафедрасининг баландлиги 120 -130 см, узунлиги 200 см дан, эни 80 см дан кам бўлмаслиги ва замон талабларига мувофиқ ҳолда ўзида компьютер технологиялари воситалари учун ва хизмат кўрсатишга оид ҳужжатларни жойлаштиришга мўлжалланган турли ўлчамдаги токчаларни ўзида мужассамлаштириши керак. Хона кенглигини инобатга олган ҳолда кафедра ўлчамларига ўзгартиришлар киритилиши мумкин.\nЛампалар бириктирилган бир кишилик ўқиш столи, стуллар, нотиқлик минбари (кафедра), китоб ташувчи ходимларнинг иш столи, ортопедик ва ролик оёқли кресло, сейфлар ва кийим шкафлари каби кутубхона жиҳозларининг ўлчамлари техник жиҳатдан тартибга солиш соҳасидаги меъёрий ҳужжатларга асосланган ҳолда бўлиши керак.\nИшчи хоналарни жихозлашга қўйиладиган талаблар. Хўжалик хонасида ҳар бир фаррош ходим учун кийим ва шахсий буюмлар учун ясалган металл шкаф, хўжалик буюмлари сақланадиган жавон (стеллаж) ва техник ходимлар дам олишлари учун юмшоқ мебеллар жойлаштирилиши керак.\nКутубхона ходимларининг овқатланиш хонаси музлатгич, микро тўлқинли печь, раковина, овқатланиш столи, стуллар ва ошхона анжомлари билан жихозланади.\nКутубхонадаги хоналарга уларнинг ҳажмига қараб, бинода мақбул иқлим шароитини сақлаб турувчи кондиционерлар ўрнатилади.\n5-боб. Адабиётлар билан таъминлаш меъёрларига қўшимча ва ўзгартиришлар киритиш\nНогиронлиги бўлган шахсларга хизмат кўрсатадиган ахборот-кутубхона муассасаларини жиҳозлаш меъёрларига қўшимча ва ўзгартиришлар киритиш тартибларига истеъмолчи ва хизмат кўрсатувчиларнинг талаб ва таклифлари, манфаатдор вазирликлар ва идоралар тавсиялари ҳамда халқаро стандартлар талаблари асосида тегишли қўшимчалар ва ўзгартиришлар ўрнатилган тартибда киритилиши мумкин.\nНогиронлиги бўлган шахсларга хизмат кўрсатадиган ахборот-кутубхона муассасаларини жиҳозлаш меъёрлари бўйича келиб чиқадиган барча низо ва келишмовчиликлар томонларнинг ўзаро келишуви йўли билан амалдаги қонун ҳужжатлари ва ушбу низомга асосан ҳал қилинади. Низо ва келишмовчиликларни музокаралар йўли билан ҳал қилиш имконияти бўлмаган тақдирда улар тегишли равишда суд орқали ҳал қилинади.


5G-пойга: улоқни умуман бошқа хитойлик илиб кетмоқчи! - Terabayt.Uz\n5G-пойга: улоқни умуман бошқа хитойлик илиб кетмоқчи!\nSnapdragon 855 процессори базасида ишловчи илк 5G-смартфонни яратиш борасида Xiaomi ва Lenovo компаниялари рақобатга киришганлари ҳақида куни кеча хабар бергандик. Энди эса ушбу пойгага яна битта хитойлик смартфонсоз – Oppo ҳам қўшилди.\nЎҚИНГ: Xiaomi vs Lenovo: Snapdragon 855 чипли илк 5G-смартфон учун жанг\nБугун – 28 август куни Oppo компанияси расман маълум қилишича, у аллақачон тижорий бозорга тақдим этилган смартфон орқали 5G тармоғига уланиш ва унда маълумот алмашиш ишларини самарали тарзда амалга оширган. Аниқроқ қилиб айтадиган бўлсак, бунга у жорий йилнинг баҳорида тақдим этилган Oppo R15 русумли қурилмасига Qualcomm X50 модемини улаган ҳолда эришган.\nOppo тадқиқот институти президенти Лиу Чанг (Liu Chang) маълум қилишича, мазкур синовнинг муваффақияти компаниянинг биринчи 5G-смартфонни яратиш бўйича ишларини тезлаштиради.\nАйтиш керакки, Oppo R17 модели тақдимотига бағишланган матбуот анжуманида компаниянинг маркетинг бўйича директори илк 5G-смартфонни айнан Oppo тақдим этиши мумкинлигини таъкидлаган эди.\nБироқ 5G-пойгада рақобатчилар кўп: Apple, Samsung, OnePlus, Lenovo, Huawei, Motorola... Айрим компаниялар ҳаттоки телевизорларни ҳам 5G-модем билан таъминлай бошлаган. Воқеалар ривожини бирга кузатамиз – биздан узоқлашманг.\n#Oppo #Android смартфон #хабарлар #янги технологиялар #5G-модем #Oppo R15 #Qualcomm X50


ОГОХ БЎЛГАН АБГОР БЎЛМАС — Zamaxshariy.uz\nОГОХ БЎЛГАН АБГОР БЎЛМАС\nПайғамбаримиз с.а.в. хадислари шарифларида “Икки неъмат борки, инсонларнинг кўплари ундан бехожат (ғафлатда, қадрига етмайди) лар. Булар тинчлик ва сиххат саломатликдир” деганлар. Минг афсуслар бўлсинки, бугунги тахликали замонда бизларга берилган Аллоҳ таолонинг тинчлик деб аталмиш бу неъматни Аллоҳ барча халққа баробар бераётгани йўқ. Шу билан бирга бизнинг тинчлигимиз, истиқлол йилларида эришган ютуқларимиз ва халқимизнинг фаровон турмиш тарзи, кўзларимиздаги қувонч, эртанги кунимизга ишонч барчани бирдек хурсанд қилмаётгани ҳам маълум. Бугун бир мамлакатнинг тинчини бузиш пайида юрган кимсалар мамлакат тараққиётини издан чиқариш, юрт равнақи, миллат маданияти, маърифатига рахна солиш, ахоли орасида нотинчлик келтириб чиқариш, жамият келажаги хисобланмиш ёшларни йўлдан оздиришнинг турфа ҳил йўлларини ўйлаб топмоқда ва керакли натижаларга эришмоқда. Халқимизда бир мақол бор: «Овсару анқов душман учун яхши ов». Бизнинг ота боболаримиз овсар ҳам анқов ҳам бўлган эмаслар. Кўр кўрона бошқаларга эргашиб кетган эмаслар. Балким ҳар ишда етти ўлчаб бир кесганлар. Илму маърифат, караму шафқат ила одамларни эзгулик сари эргаштирганлар. Мутаҳассисларнинг маълумотларига кўра бугун ахборот техналогиялари кенг имкониятлар бераётган бир вақтда, минг афсуслар бўлсинки бу имкониятлардан бузғунчилик, қабоҳат йўлида фойдаланаётганлар ҳам, кун сайин ортиб бормоқда. Бузуқ, ақидапараст оқимларнинг чорловларини тарғиб қилишда интернет сайтлари асосий манбага айланди.\nМасалан ўн йил аввал бундай сайтлар 20та бўлган бўлса, бугун 7000дан ортиб кетган. Одам юрагини эзадиган жиҳати шулки, қанчадан қанча ёшларимиз билиб билмай шу сайтларга кириб, ундан маълумотларни кўчириб олиб, ўз эътиқодларига путур етказмоқдалар. Унданда ачинарлиси калта бинларча қилиб қўйган нобокорликлари етмагандай, яна камига бошқаларни ҳам йўлдан уришга уринаётганларидир. Бугун дунёда адолат, саодат, раҳмат дини бўлмиш ёш мусаффо динимиз Исломни ёмон отлиқ қилмоқчи бўлган, унга нисбатан одамларда нафрат туйғусини ўйғатмоқчи бўлган, ўта маккор, бадбин, шаккок кимсаларнинг, узоқни ўйлаб, чуқур режалаган фитналарининг самарасини кўриб турибмиз.\nАллоҳ бизга инъом қилган неъмат борки, шукр қилишлик билан зиёда бўлади. Бизга берилган ҳар бир неъмат, унинг шукри бор. Зеро ҳар бир неъмат шукр билан зиёда бўлади. Чунки, Аллоҳнинг “Агар берган неъматимга шукр қилсаларингиз уни сизларга зиёда қилурман” деган ваъдасини кўпларимиз биламиз ва эшитганмиз. Юртимиз ривожи, тараққиёти, истиқлолимизу истиқболимизга муносиб ҳисса қўшадиган, ватанини севадиган, киндик қони тўкилган муқаддас бу заминни ардоқлайдиган, химоя қиладиган фарзандларни тарбия қилиш барчамизнинг шу юрт олдидаги қарзимиздир. Сухбатимизни бир зарбул масал билан нихоясига етказсак. Ўрмонда ғала ғовур тўпалон бошланди. Эмишки ўрмонга бир болта номли асбоб келиб ўрмондаги барча дарахтларни бир чеккадан кесмоқда экан. Ўрмондаги кичик дарахтлар бу балодан омон колиш чорасини излаб катта дарахтлардан маслаҳат сўрашибди. Катта дарахтлар ўша бизни кесгувчи асбоб болтанинг дастаси нимадан экан билинглар.\nЧунки у биттамизни кесар, иккимизни кесар, ўнтамизни кесар, лекин бир кунмас бир кун унинг дастаси синади, дебди. Кичик дарахтлар бориб кўрса болтанинг дастаси ёғочдан экан. Келиб катта дарахтларга болтанинг дастаси ёғочдан экан, дебди.\nШунда катта дарахтлар аттанг болтанинг дастасини ўзимиздан чиқариб қўйибди, деган эканлар. Тўғри ҳозир юртимиз тинч кўнглимиз хотиржам, бироқ хотиржамлигимиз ғафлатга айланмасин. Ҳар вақт хар дақиқа огоҳ ва ҳушёр бўлиб яшайлик. Юртимиз келажаги бўлган фарзандларимизни эл-юртига содиқ хамда фидойи инсонлар қилиб, ватанпарварлик руҳида тарбиялайлик. Токи бизнинг фарзандларимиз уларнинг қўлида ғаразли мақсадларини амалга оширадиган болтанинг дастаси бўлиб қолмасин. Чунки хокимятни қўлга киритиш, аҳоли тинч яшаб турган малакатда фитна тарқатиб, ўша юртнинг бойлигига эга чиқишни мақсад қилиб олган ғаламис кимсаларнинг иддаолари, ғаразли мақсадлари, асл ниятлари ҳам бамисоли ўрмонга дарахт кесишга келган “болта”.\nЮртимиз ривожи, равнақи, хотиржамлигимиз пайини кесишга тайёр турибди. Агар бизлар хушёр ва огох бўлмасак эртанги кунимиз ишончи суянчи таянчи ёшлар уларнинг қўлида қўғирчоқ бўлиб қолиши ҳеч гап эмас. Шиоримиз “Огохлик давр талаби” бўлсин.\nХонка туман “Бобо хўжа бобо” масжиди имом-хатиби\nPrevious Post:ЛОҚАЙДЛИК АСЛО ФОЙДА КЕЛТИРМАС\nNext Post:ТИНЧЛИК ВА ХОТИРЖАМЛИК БЕБАҲО НЕЪМАТ


Озод Мўъмин Хўжа. Хиёбондаги уч учрашув (фантастик ҳикоя) | www.ziyouz.uz\nБош саҳифа Ўзбек насри онлайн антологиясиОзод Мўъмин Хўжа (1952)Озод Мўъмин Хўжа. Хиёбондаги уч учрашув (фантастик ҳикоя)\n– Нега сиз бунчалик ўзгариб кетдингиз? – сўради у мендан, хомушгина юзимга нигоҳ ташлар экан. – Назаримда ҳамма нарсага бефарқ бўлиб қолгандексиз. Балки мендан кўнглингиз совугандир?\nМен унга қуруққина жавоб қилдим.\n– Йўқ, жонгинам. Мен сени ҳамон севаман. Хавотир олма. Ўзим ўзгарган бўлсам ҳам муҳаббатим ўзгармайди.\n– Мен бирор хатти-ҳаракатим билан сизни ранжитиб қўймадимми? Шундай бўлса, илтимос, хафа бўлманг. Ахир… мен сизни жуда ҳам… севаман…\nБу сўзлар Ҳилоланинг дастлабки иқрори эди. Унинг кўзлари менга тик қарай олмас, лаблари билинар-билинмас титрар, қалбида турли шубҳа ва гумонлар ғужғон ўйнаётганлиги сезиларди.\nМенинг аввалги ва ушбу учрашувда ўзимни сал хиссизроқ тутишим унга салбий таъсир кўрсатаётганлиги аниқ эди. Аммо мен шундай қилишга мажбур эдим, чунки мана шу гўзал ва нафис Ҳилола деб, ўзимнинг кимлигимни ва қандай мақсадда яшаётга-нимни унутиб қўяёзгандим. Ҳаётимнинг маъноси ҳамда мазмуни мана шу қиз бўлиб қолганди. У эса менинг мажнунлигимдан завқланиб, ўзини юқорироқ тута бошлаганди. Бу ҳолатнинг охир-оқибати яхши бўлмаслигини билардим. Шунинг учун, ғуруримни поймол қилишни истамай ҳамда унинг чин муносабатини текшириб кўриш ниятида гап-сўзларимни ва феъл-атворимни ўзгартирдим. Мен ўз фикрларимни унга очиқ сўзлашим мумкин эди, бироқ Ҳилола ҳамма нарсани ўзи тушуниб етишини истаётгандим.\nМен севгилимнинг чеҳрасига боқиб, илтижо ифодаларини кўрдим ва кўнглимни юмшатдим:\n– Биламан, шириним, – деб унинг лабларидан беозоргина ўпиб қўйдим.\n– Илҳом ака! Агар севсангиз, энди ҳеч қачон бундай қилманг. Хўпми?\nМен бошимни лиқилатдим.\n– Агар, мумкин бўлса, айтинг, нега бундай қилдингиз? – сўради у яна илтимос оҳангида.\n– Ўйлаб кўр, бунинг сабабини ўзинг тушуниб етишинг керак, – жавоб қилдим мен.\nУ бир нуқтага тикилганча, ўйга толди. Кейин, ўз тахминлари билан таништиришни истамадими, оҳиста сўз қотди.\n– Энди кетайлик. Анча ўтирдик. Машғулотларга тайёрланишим керак.\n– Майли, — рози бўлдим мен.\nБиз ўриндиқдан турдик-да, хиёбон узра юра бошладик. Катта кўчага чиқишга тахминан беш минут кетади. Йўлда Ҳилола бирор илиқ гап эшитиш илинжида менга қараб-қараб қўярди. Мен эса гапиришни истамасдим. Юрагимни бир нарса ғаш қилиб турарди.\nКўпинча биз олдимизда, ёнимизда турган нарсаларнинг қадрига етмаймиз, лекин тўсатдан ўша нарса қандайдир сабаб билан йўқолиб қолса, уни излаймиз, ҳақиқий қадрига, баҳосига тушуниб қоламиз. Агар ўша нарса қалбимизга яқин бўлса, унинг йўқолишини хоҳламаймиз. Ҳилола ҳозир ана шундай вазиятда эди. У менга ўрганиб қолган, юрагида севги мавж урган ва шунинг учун мен уни тарк этиб кетишимни истамасди. У мени ҳақиқатдан севар экан… Мен эса бу муҳаббатнинг охир-оқибат қандай натижа билан тугашини деярли билардим.\nЧунки, у – оддий инсон эди, мен эса – тасаввур қиласизми, одам қиёфасидаги биологик робот, яъни андроид эдим…\nСиз одам билан андроиднинг оила қуриши табиатнинг ёки жамиятнинг қайси қонунига тўғри келиши ҳақида маълумотга эгамисиз?.. Робототехника қоидалари-чи? Робот – у механик, темир бўладими ёки мен каби биологикми – барибир! У фақат инсонга хизмат қилиши керак! Унинг одам билан тенг муносабатларга киришиши умуман мумкин эмас.\nАммо, нега менинг бахтли бўлишга хаққим йўқ? Ахир, мен сунъий бўлсам ҳам, инсон эмасманми? Вужудим тузилишини, ички аъзоларимнинг, томирларимдаги қоннинг, ҳаёт тарзимнинг одамларникидан фарқи йўқ-ку! Мен ҳам улар каби, биологик жон сифатида улғаяман, қартаяман ва бир кун бориб вафот этаман. Биргина фарқим – мен оддий одамдан кучлироқ, чидамлироқ ва ақллироқман. Сунъийлигим айбимми? Шунинг учун камситилишим инсофданми?.. “Мен ростакам одамман, сен эса сунъийсан, бор нари кет!”, дейиш ҳақиқий инсоннинг ишими?\nҲилолага бор ҳақиқатни очсам, нима деркин? Қандай аҳволга тушаркин? Лекин, ҳозир унга хеч нарсани айтиш мумкин эмас. Аввал, Илмий Марказ билан мулоқотга киришишим лозим. Бошқа андроидлар шароитга кўникиб юраверсинлар. Мен бундай қила олмайман. Мен тўлақонли яшашни истайман…\nҲаёл билан бўлиб кўча юзига чиқиб қолганимизни сезмай қолибман. Ҳилола менга нимадир дегандан сўнг, ўзимга келдим.\n– Гапирдингми? – сўрадим ундан. – Ҳаёлга чўмиб кетибманг.\n– Ҳа, кейинги пайтларда шунақа бўлиб қолгансиз! – жилмайди у ва дарҳол хитоб қилди. – Вой, анави ерда музқаймоқ сотаяпти!\n– Биз яхдак ширинликни истеъмол қилганимиздан сўнг, станция томон юрдик ва ўша ерда хайрлашдик.\n– Қўнғироқ қиласизми? – деди у магнитопоездга чиқар экан.\n– Албатта! – дедим мен ва унинг сеҳрли, кўркам жамолига қараб, кузатар эканман, эртагаёқ Илмий Марказга мурожаат этишга аҳд қилдим.\nМен хиёбондаги ўриндиқнинг бир чеккасига ўтириб, япроқлари кумуш тангалар каби ярқираб, енгил шаббодада оҳиста жилолана-ётган теракларга боқардим. Ўз фикр-ўйларимга шунчалик чўмиб кетибман-ки, ёнимга кимнингнидир келиб жойлашганига парво ҳам қилмабман. Умуман олганда, гоҳо-гоҳо ёлғизликни истаб, чеккароқ жойда ҳаёл сураётганимда бирор кимсанинг халақит қилишини ёқтирмасдим. Айниқса, ҳозир – ҳаяллаган Ҳилолани кутиб, қалбимга бир дунё мавҳумлик тайзиқ ўтказаётганида – бу ҳолат кучли эди. Бутун фикру-зикрим Илмий Марказнинг менга йўллаган жавобида эди. Бу хабар менинг борлиғимни ларзага келтираётган эди.\n“Ҳурматли Илҳом Солиев! Сизнинг саволларингиз бизни катта таажжубга солиб қўйди. Чунки, шу вақтга қадар сунъий одамларда – андроидларда инсонларга хос севги-муҳаббат ҳислари пайдо бўлмаган эди. Сизни яратилишингиз ва вужудга келтирилишингиз билан боғлиқ программалар-у ҳолатларни таҳлил қилишга киришдик. Узил-кесил жавобимизни бир хафтадан кейин хабар қиламиз. Илмий Марказ.”\nМен бу сўзлар замирида яшириниб ётган маънони англашга харакат қилардим. Демак, Илмий Марказ менга кескин рад жавоб бериб, зада қилишни истамабди, ҳозирчалик озгина умид қолдириб, кейин уни осонлик билан ўчиришни мўлжаллабди…\nБир неча кун ўтгач, ушбу мазмундаги хабар қўлимга тегса керак: “Ҳурматли Илҳом Солиев! Сизнинг вазифангиз баъзи инсонлар каби ҳиссиёт қули бўлиб яшаш эмас, балки инсониятга буюк мақсадлар йўлида хизмат қилишдир. Шундай шарафга эга эканлигингиз билан фахрланинг! Илмий Марказ.”\nЯна ким билади, бошқача мазмундаги хат келиши ҳам мумкиндир. Балки, ҳақиқатдан ҳам Илҳом Солиев деб ном берилган сунҳий одамнинг яратилиш программаси ва технологиясида бирон хато кетгандир ва натижада оддий инсон каби бўлиб яратилиб қолгандирман? Агар шундай бўлиб чиқса, ижобий жавоб муқаррар. Аммо, вужудга келиш жараёнимда ҳеч қандай янглишиш топилмаса-чи? Унда қуйидаги хулосалар келиб чиқади: биринчидан, мен сунъий эмасман, балки қандайдир йўл билан андроидга алмашиб қолган одамман; иккинчидан, сунъийман – бу ҳолда, ривожланиш йўлига ўтган робот-мутантман. Бу вариантларда ҳам муваффақият қозонишга умидлар бор.\nЛекин, яна бир нарсани ҳисобга олишим керак. Яъни, сунъий бўлсам-у, тегишли рухсатни олсам, инсон ва роботлар никоҳидан қандай авлод пайдо бўлиши мумкин? Бу нарса нималарга олиб боришини ҳали ҳеч ким билмайди-ку! Демак, рухсат ҳам бўлмайди. Натижада, ўз ҳисларимни жиловлашдан бўлак илож қолмайди.\nЯхшиси, Ҳилолага бор гапни очиқ-ойдин гапираман. Унинг бу ҳолатдан хабардор бўлиши шарт. Кўп нарса унинг ўзига боғлиқ…\nУзоқдан келаётган Ҳилолага кўзим тушгач, мени қийнаётган хаёллар уфқ ортига беркинган қуёшнинг қизғиш нурлари каби тезда сўнди. У жилмайганча келар экан, мен ўрнимдан турдим. Саломлашганимиздан сўнг иккаламиз ёнма-ён ўтирдик. Мен жилмайиб унинг қўлларидан ушладим.\n– Жуда шошибсан-а? Нафас олишингни қара!\n– Кечикиб қолдим. Хафамасмисиз? Келаётиб, бир дугонамни учратиб қолдим. Гаплари кўпайиб кетибди.\n– Йўқ, хафа эмасман. Сени кўриб кўнглим ёришди.\nҲилола уялинқираб ерга қаради. Кейин ўриндиқнинг нариги томонидаги кимсага назар ташлади. Мен ҳам унга энди разм солиб боқдим: оддий кийинган ўрта ёшлардаги киши. Қўлидаги газетага тикилиб ўтирарди.\n– Юринг, бир хиёбонни айланайлик! – таклиф қилди Ҳилола.\nНарироқ кетганимиздан сўнг сўз қотди.\n– Анави киши худди сунъий одамга ўхшар экан!\n– Уларни қаердан биласан? – сўрадим ичимдан зил кетиб.\n– Айтмаганмидим. Ахир, дадамлар шу соҳада ишлайдилар-ку! Ҳозирги пайтда бундай инсон қиёфасидаги роботлар кўп эмиш. Уларни оддий одамлардан ажратиш қийин экан.\nМен ҳайкалдек қотиб, тилим калимага келмай қолди. Лекин, ўзимни тутишга уриндим.\n– Уларга парво қилаверма! Роботлар фақат инсон ҳаётини енгиллатиш учун яратиладилар… Биласанми, бугун сенга нима олиб келдим? – унинг фикрини чалғитиш ниятида чўнтагимдан каттагина плитка шоколад чиқардим.\nҲилоланинг кўзларида қувонч порлади, чунки у ширинликка жуда ўч эди.\n– Раҳмат…– деди майингина.\nУнинг лабларидаги табассум, дилида мавж ураётган шодлик, висол дақиқаларидигина бўладиган кайфияти менинг қалбимда яна бош кўтарай деб турган ҳаёлларни нари ҳайдарди. Аммо, мен барибир, унга кўнглимни очишим, шарт-шароитни рўйи-рост айтишим керак эди. Ўлимдан бошқа ҳар бир нарсани вақтилроқ бўлгани яхши.\n– Ҳилола! – дедим мен ўзини оқими кучли дарёга ташлашга қарор қилган кимсадек. – Сенга бир гап айтишим лозим!\n– Қўрқманг, гапираверинг! – деди у ҳамон жилмайганча.\n– Биласанми, мен ҳам сунъий одамман!\n– Қайси куни, ўттизинчи асрдан вақт машинасида келган кимсаман, деган эдингиз. Яна бир оригинал ҳазилми?\n– Йўқ, бу гал ҳазил эмас! – дедим жиддий.\nҲайратдан кўзлари чақнаб кетган Ҳилолага боқар эканман, қалбимдаги оғир пардани сидириб ташладим-да, унга бор гапни айтиб бердим. Ҳилола хомуш тортиб қолди. Назаримда, у теварак-атрофни бутунлай унутганди. Хаёллари мавҳумот денгизига шўнғиганди. Ниҳоят у кўзларини менга қаратди. Уларда бир томчидан ёш бор эди. Юпатиш учун унинг елкасида қучдим.\n– Хафа бўлма, Ҳилола. Бу сунъийлигимга ҳали шубҳа бор… Бир хафтадан сўнг, Илмий Марказ менга аниқ-таниқ жавоб беради. Мен ҳар қандай кутилмаган зарбага тайёрман. Лекин, сенсиз ҳаётимни тасаввур қила олмайман. Кўп нарса сенга, фақат сенга боғлиқ. Яхшилаб ўйлаб кўр. Шунинг учун… кел, аҳвол ойдинлашгунча учрашмай турайлик.\nҲилола унсизгина розилик билдирди. Биз маъюслик билан хайрлашдик. Иккаламизнинг қалбимизда мавҳум ва ноаниқ ҳислар оғир тош бўлиб турардилар.\n“Ҳурматли Илҳом Солиев! Ўтказилган жиддий тадқиқотлардан сўнг, сизни вужудга келтириш учун тузилган программа ва технология асосида ҳеч қандай андроид – сунъий одам яратиш мумкин эмас, деган хулоса чиқарилди. Атрофлича ўрганишлар шуни кўрсатдики, сиз робот эмассиз. Қолган бошқа саволлар бўйича жума куни соат 10.00 да Илмий Марказ биносининг 318 – хонасига ташриф буюриб, жавоблар олишингиз мумкин. Илмий Марказ.”\nҲилола мактубдан кўзларини узди. Аста менга қаради. Дарахтларнинг қалин барглари орасидан йўл топиб тушаётган қуёш шуъласи унинг пешонасида катта ёрқин хол бўлиб ярқираб турарди. Беихтиёр жилмайдим. Қувончимни яширолмасдим\n– Бордингизми? – сўради у.\n– Ҳа, албатта. Ҳамма нарсани аниқладим. Архив материаллари билан танишдим. Бундан йигирма беш йил илгари Андроидолгия институтида бир олим тадқиқот олиб борган экан. У сунъий одамларни яратиш фанида янги йўналиш вужудга келтириш учун анча уринган экан. Лекин, у бир неча йилги меҳнати, ўзининг ношудлиги ёки бошқа сабаблар туфайлими, зое кетишини, кўзлаган мақсадига етиша олмаслигини сезгач, қаллоблик йўлига ўтган. Туғуруқхонадан онаси ташлаб кетган чақалоқни олиб, ўз илмий изланишларининг самараси сифатида кўрсатган. Ўша гўдак мен эканман. Олимнинг номини айтишмади. У ҳали ҳаёт экан, нафақада эмиш… Бу ҳодисани атрофга ёйиш яхши эмас дейишди.\nМенинг гапларимни тинглаётган Ҳилоланинг юзида англаш қийин бўлган ифода зоҳир эди. На хурсандлигини, на хафалигини англардим. Менинг диққат билан унга қараб турганимни сездими, оҳиста юзланди.\n– Энди, – дедим мен, унинг оғиз жуфтлаётганини кўриб, унга сўз бермай, – биз бир умр бахтли ҳаёт эгасимиз!\n– Йўқ, Илҳом ака…– деди у, чуқур хўрсиниб. – Биз ҳеч қачон бирга бўла олмаймиз.\nҲилоланинг бу сўзлари камондан отилган ўқ бўлиб юрагимга қадалди. Назаримда, Ер сайёраси ўз орбитасидан чиқиб “қора туйнук” қаърига кириб кетгандек эди. Шу дамда қошимга келиб, сен андроид сифатида хизматингни ўтаб бўлдинг, трансформация-нинг, яъни роботлар ўлимининг вақти-соати етди, дейишса, бунчалик даҳшатга тушмас эдим. Наҳотки, шунча пайт Мажнундек ўртаниб, фазовий ҳисларни туйиб ва ҳақиқий инсон эканлигимни билиб, Ҳилола энди бутунлай меники, деганимда, ҳаёт менинг йўлимга яна бир тўсиқ ташласа?!\n– Нега, ахир?!. – базўр сўрадим мен бўғиқ овозда.\n– Ҳилола мени алдади, деб ўйламанг. Ҳозир ҳам сиздан ўзга кимсани ёнимда бўлишини тасаввур қила олмайман… Ўша, менга бор гапни айтиб берган кунингиз, уйга қандай борганимни билмайман. Хонамда ҳам узоқ ўтиролмадим. Овуниш учун стереоэкранда берилаётган муҳаббат ҳақидаги фильмни томоша қилар эканман, кўзларимдан ёш оқиб кетаберди. Буни ойимлар кўриб, қаттиқ хавотирга тушдилар. Ҳоли-жонимга қўймай суриштирдилар. Кўнглим тўлиб турган эди. Ахир юрагимни кимгадир очишим керак-ку! Хуллас, онам ҳамма гапдан хабардор бўлдилар.\n– Нима, мени севишни тақиқлашдими?\n– Йўқ, ундай эмас. Ойим менга бир сирни очдилар.\nМен чексиз ҳайрат ва диққат билан Ҳилолага тикилдим. Яна нима ҳолат бўлиши мумкин?\n– Биласизми, мен… мен сунъий одам эканман!!!\nБу янгиликдан қимир этмай қотганимча қолдим.\n– … Оилада ёлғиз фарзандлигимни биласиз. Ота-онам ўн йил бирга ҳаёт кечириб. Тирноққа зор бўлишган. Фарзандсизлик уларни қийнаган. Шунда дадам бир ишга жазм қилибдилар. Уларнинг андроидолгия билан шуғилланишларини айтган эдим. Ўз ишларида жуда ноёб усул яратиб, ҳақиқий инсондан на шакли-шамойили, на ички аъзолари, ҳужайралари, на ҳис-туйғулари-ю, феъл-атвори фарқ қиладиган сунъий чақалоқни яратибдилар. Бу чақалоққа отанинг ва онанинг генетик хусусиятлари ҳам сингдирилган экан. Ўша чақалоқ мен эканман. “Сен ҳар томонлама бизнинг фарзандимизсан, ҳақиқий инсондан бир тукинг ҳам кам эмас!”, дедилар ойим. Бу нарсани шу пайтгача ҳаммадан сир тутишар экан. Ойимлар, кўз ёшларимни, куйинишларимни кўриб, гапириб қўйдилар…\nУ жим бўлиб қолди. Теварак-атрофга самовий сукунат тушгандек эди. Хиёбондаги шовқин ҳам, шохдан шохга сакраб, чуғурлаётган қушларнинг ҳам овози асло қулоққа кирмасди. Бу сукунатни бузишим керак эди, акс ҳолда у абадий чўзиладигандек туюларди.\n– Агар бу ҳол ҳеч кимга аён эмас экан, жуда яхши. Мени сенинг сунъийлигинг ёки оддийлигинг қизиқтирмайди. Энг асосийси, инсонсан. Шунинг учун кўнглингни бузма. – дедим мен ниҳоят. Лекин, ичимдан зил кетган эдим.\n– Шу учрашувга қадар, биз иккаламиз тенгмиз, деб ўзимни юпатаётгандим. Хаттоки хурсанд эдим. Афсуски, тенглик яна йўқолди. Энди, мен сизга лойиқ эмасман, – деди у. – Ҳаммасини\nЯширган тақдиримизда ҳам, барибир бутун умр виждон азобида қийналмайманми? Ўйлаб кўринг, мавҳум пойдевор устига қурилган уй мустаҳкам бўладими?\n“Ҳилоланинг гапларида жон бор, – ўйладим мен. – Мен ҳақиқий инсон, у эса сунъий бўлса. Ростдан ҳам бу нарса бутун умр кўнгилнинг бир чеккасини банд қилиб туради-ку! Бу доимий ўй билан қандай қилиб бахт ҳиссини туя оламан? Ҳа, хом-хатала қарорга келиш яхши эмас. Ўйлаш керак. Кўпроқ ўйлаш керак!”\n– Жоним, ҳукм чиқаришга ошиқма. Чуқур мулоҳаза қилиб кўрайлик. Балки…\nМен шундай дедим-да, жим қолдим. Шу сўзларни гапирар эканман, товушим оҳангидан ўзим ҳам ҳайрон қолдим. Бу ибораларни, мен – Ҳилолани жон-дилидан севувчи одам эмас, гўёки, учинчи – ушбу шароитга умуман бефарқ кимса айтаётгандек эди. Менинг қалбимда қандайдир бир тўнтариш рўй бераётганди.\nЁнимдаги қиз менга аста боқди. Ҳеч қачон унинг кўзларида бундай маънони кузатмагандим. У мени биринчи бор кўраётгандек ва менга ачинаётгандек эди. Унинг сунъий кўзларидан икки томчи ёш оқиб тушди.\n– Биз бирга бўлишимиз мумкин эмас, – деди у, кўз ёшларини рўмолчаси билан артиб. – Майли, истаганча ўйлайберинг. Лекин, фойдаси йўқ. Мен энди кетаман. Илтимос, мени кузатманг…\nУ мендан кўзларини узди. Унинг сунъий танаси ўриндиқдан турди. Ва кўча томон юзланди. Орқасига қарамай юра бошлади.\nЮрагимнинг бир парчаси узилиб, у билан бирга кетаётгандек эди. Мен ўрнимдан туриб, унга етиб олишим, тўхтатишим, севгимиз хаққи, бахтли яшай олишимизга, ҳақиқий муҳаббат олдида турли сунъий ғовларни назар-писанд қилмаслик шартлигига уни ишонтиришим керак эди. Лекин… ўриндиққа михланиб қолиб, карахт ҳолда ўтирардим. Бор куч-қувватим тарк этгандек туюларди. Уни чақиришга, “ҳой, тўхта!” дейишга ҳам мадор тополмасдим.\nТез орада Ҳилоланинг – сунъий равишда вужудга келтирилган қизнинг қадам товушлари ҳам, қораси ҳам узоқлашди. Фақат, шаббода хиёбондаги дарахт шохларини, майсаларни, гул новдаларини тор қилиб чертиб, ажиб бир куй чалаётгани эшитила бошлади.\nХиёбондаги бу табиий куйдан кўнглимга илиқлик югурди. Шундай гўзал заминда, сунъий эмас, ҳақиқий инсон бўлиб яшашга нима етсин!\n← Аввалги Аввалги Озод Мўъмин Хўжа. Қасос (фантастик ҳикоя)\nКейинги → Кейинги: Озод Мўъмин Хўжа. Пахтакор (фантастик ҳикоя)


Ўзбекистон 22:57 / 21.11.2019 23315\nИжтимоий тармоқларда Kun.uz мухбирлари Самарқанд вилояти Каттақўрғон туманидаги мактабгача таълим муассасаси мудирасидан пора олаётган чоғда қўлга тушгани ҳақида нотўғри хабарлар тарқалмоқда.\nБиз мазкур масалага ойдинлик киритдик.\nМаълум бўлишича, Каттақўрғон туманида истиқомат қилувчи, маҳаллий босма нашрлардан бирида ишловчи журналист Ш.Қ. (у аввал ҳам товламачиликда айбланиб 3 йилга озодликдан маҳрум этилган) ўзини Kun.uz мухбири деб таништириб, Нарпай туманидаги боғчалардан бирида ишловчи ходимдан журналистик суриштирув учун ариза қабул қилган.\nШундан сўнг аризада кўрсатилган Нарпай туманидаги МТТлардан бирида суриштирув ўтказиб, болалар боғчасидаги айбларни топиб, уни Kun.uz сайтида эълон қилиш билан қўрқитган. Бунда у ўзининг таниши, Каттақўрғон туманидаги МТТлардан бирида мудира бўлиб ишловчи Т.Э.дан воситачи сифатида фойдаланган.\nВоситачи орқали Нарпай туманидаги МТТ мудирасидан 3000 АҚШ доллари миқдоридаги пулларни олаётган чоғда Т.Э. Иқтисодий жиноятларга қарши курашиш департаменти ходимлари томонидан ушланган. Такрорий тадбир билан Ш.Қ. ҳам ушланган ва унга нисбатан қамоқ эҳтиёт чораси қўлланилган.\nОктябрь ойида рўй берган мазкур воқеа юзасидан айни пайтда тергов-суриштирув ишлари олиб борилмоқда.\nЭслатиб ўтамиз, сайтимизда «Kun.uz мухбири ким? — сохта мухбирларга дуч келиб қолмаслик учун эътибор берилиши керак бўлган жиҳатлар» сарлавҳаси остида огоҳлантирувчи мақола эълон қилган эдик. Мақолада айни шу воқеага ҳам қисқача тўхталиб ўтган эдик.\nТаъкидлаш жоиз, мухбирларимизга сайт томонидан хизмат бейжиги берилган. Уларнинг ҳақиқийлигини Kun.uz сайтининг тегишли саҳифаси орқали текшириш мумкин.


Кэтрин Эштон ва Эрлан Абдилдаев журналистлар билан ыисыа муддатгагина учрашди.\nМарказий Осиё сафарини Кэтрин Эштон Бишкекдан бошлади. У бу ерда минтақанинг беш давлати ташқи ишлар вазирликлари вакиллари учрашувида иштирок этди. Европа Иттифоқининг минтақа мамлакатлари билан муносабатларига бағишланган бу анжуманда Тожикистон, Қозоғистон ва Қирғизистон ташқи ишлар вазирлари, Ўзбекистон ва Туркманистон ташқи ишлар вазирларининг биринчи ўринбосарлари иштирок этди.\nМазкур учрашувдан сўнг Кэтрин Эштон ва Қирғизистон ташқи ишлар вазири Эрлан Абдилдаев журналистлар билан учрашиб, иккитагина саволга жавоб беришди.\n-Биз маориф, жамиятда аёлларнинг роли, қонун устиворлиги, экология, сув, хавфсизлик ва энергетика мавзуларини кенг спектрда муҳокама қилдик, -дейиш билан чекланди Кэтрин Эштон хоним.\nҚирғизистон ташқи ишлар вазири Эрлан Абдилдаев эса учрашув чоғида Европа Иттифоқи ва Марказий Осиё ҳамкорлиги масалалари муҳокама қилинганини таъкидлаган ҳолда, мана буларни айтди:\n-1996 йилдан то шу кунга қадар Европа Иттифоқи Қирғизистонга 450 миллион евродан кўпроқ моддий ёрдам кўрсатди. Ҳозирги пайтда ҳам Европа Иттифоқи бизни қўллаб-қувватлашга тайёр эканини билдирмоқда, -деди Эрлан Абдилдаев.\nҚирғизистонлик ҳуқуқ ҳимоячилари ва фуқаролик жамияти Кэтрон Эштон сафари чоғида инсон ҳуқуқлари муаммоларини, жумладан, Ўш қирғинида айбланиб умрбод қамоқ жазосига ҳукм қилинган ҳуқуқ фаоли Азимжон Асқаров масаласини кўтаришини кутган эди. Европа Иттифоқи расмийсининг Марказий Осиё сафари арафасида бир қатор халқаро ҳуқуқ ҳимояси ташкилотлари Азимжон Асқаров масаласида баёнотлар тарқатган, баёнотларда “Қирғизистон ҳукумати соҳта айбловлар билан айбланиб бир умрга озодликдан маҳрум қилинган Асқаровни қамоқдан озод қилишга чақирилган” эди. Бироқ бу мавзу матбуот анжумани чоғида тилга олингани йўқ.\nКэтрин Эштон хоним Бишкекда президент Алмазбек Атамбаев билан учрашгач Тошкентга йўл олиши кутилмоқда.\nТашриф чоғида Кэтрин Эштон мамлакат президенти Ислом Каримов ва ташқи ишлар вазири Абдулазиз Комилов билан учрашиб, икки томонлама алоқалар юзасидан музокаралар ўтказиши режаланган.\nЎзбекистонга сафари арафасида Ҳюман Райтс Уотч халқаро инсон ҳуқуқлари ташкилоти Кэтрин Эштонга мурожаат қилиб, уни расмий Тошкентдан мамлакат қамоқхоналаридаги сиёсий маҳбусларнинг озод қилинишини талаб этишга чақирган.


Яна 4 та вилоятда пахта терувчиларга устама жорий қилинди – Газета.uz\nФото: fb.com/yoshlarittifoqi.uz (Архив)\nЎзбекистоннинг яна тўртта вилоятида пахта терувчиларга устама ҳақ тўлаш жорий этилди.\n8 октябр 2018, 18:31 Жамият\nБухоро, Қашқадарё, Самарқанд ва Хоразм вилоятларида 2018 йил ҳосилининг қўлда терилган 1 килограмм пахта хом ашёси учун қўшимча 100 сўм нақд пулда устама жорий қилинди (2018 йил 5 октябрдаги 798-сон ВМҚ). Бу ҳақда Norma.uz хабар бермоқда.\nЭслатиб ўтамиз, жорий йилда терилган ҳар бир килограмм пахта учун теримчилар меҳнатига ҳақ тўлаш ставкалари контрактация шартномаси (пахта йиғим-теримининг 3 та вақтинчалик босқичи) бўйича бажарилган мажбуриятлар ҳажмига боғлиқ бўлади:\n60 фоизгача — 650 сўм;\n60 фоиздан 80 фоизгача — 850 сўм;\n80 фоиздан ортиқ — 1 000 сўм.\nБунда айрим вилоятлар ва туманларда (пахта-тўқимачилик ишлаб чиқариш корхоналари фаолият юритаётган ҳудудлардан ташқари) кунлик устамалар белгиланди:\nЖиззах, Сирдарё, Тошкент вилоятларида, Қашқадарё вилоятининг Косон, Муборак, Нишон ва Касби туманларида, шунингдек Сурхондарё вилоятининг Қизириқ ва Музработ туманларида — 300 сўм/кг;\nқолган 9 та вилоятдаги (рўйхат бўйича) 34 та туманда — 100 сўм/кг (30.08.2018 йилдаги 703-сон ВМҚга, шунингдек унга берилган шаҳрга қаранг).\n2018 йил 5 октябрдан бошлаб Қорақалпоғистон, Бухоро, Қашқадарё, Самарқанд ва Хоразм вилоятларининг илгари устама назарда тутилмаган ҳудудларида терилган бир килограмм пахта хом ашёси учун қўшимча 100 сўм нақд пулда устама тўланади. Илгари устама амал қилган туманларда ўзгаришлар бўлмайди.\nУстамалар Молия вазирлиги ҳузуридаги Қишлоқ хўжалигини давлат томонидан қўллаб-қувватлаш жамғармаси ҳисобидан тўланиши боис қишлоқ хўжалиги корхоналари билан якуний ҳисоб-китобларда ҳисобга олинмайди.\n07.07 Ўзбекистон ва Корея ўртасидаги савдо айланмаси 2,7 млрд долларни ташкил этди